sagorsarker/bangla-wikipedia huggingface dataset:
লালমনিরহাট সরকারি উচ্চ বিদ্যালয়

লালমনিরহাট সরকারি উচ্চ বিদ্যালয় বাংলাদেশের লালমনিরহাট জেলার সদর উপজেলায় অবস্থিত সহশিক্ষা কার্যক্রম অন্তর্ভুক্ত একটি বিদ্যালয় (১ম থেকে ১০ম শ্রেণী)। ১৯১৯ সালে স্থাপিত এই বিদ্যালয়টি উত্তরবঙ্গ তথা সমগ্র বাংলাদেশের প্রাচীন বিদ্যালয়গুলোর মধ্যে একটি। জাতীয় শিক্ষাক্রমের অধীনে বাংলা মাধ্যমে এই শিক্ষাপ্রতিষ্ঠানে পাঠদান করা হয়। লিখিত এবং মৌখিক পরীক্ষার ভিত্তিতে আসন খালি থাকার শর্তে সকল শ্রেণীতে ছাত্র ভর্তি করা হয়ে থাকে। বিদ্যালয়টির শিক্ষক সংখ্যা ৫২ জন এবং প্রায় ১৬০০ জন শিক্ষার্থী এই বিদ্যালয়ে অধ্যয়ন করে থাকে। বিদ্যালয়ের কোড : ৭২৫০
বিদ্যালয়টি লালমনিরহাট জেলার সদর উপজেলার থানা রোডে অবস্থিত। এর বিপরীতে লালমনিরহাট সরকারি বালিকা উচ্চ বিদ্যালয় অবস্থিত। লালমনিরহাট জেলা ডাকঘর ও লালমনিরহাট সদর থানার নিকটবর্তী।
তৎকালীন ব্রিটিশ আমলের স্থানীয় গণ্যমান্য ব্যক্তিবর্গ, ব্যবসায়ী এবং বাংলাদেশ রেলওয়ের কিছু কর্মকর্তা ও কর্মচারীর উদ্যোগে ১৯১৯ সালে বিদ্যালয়টি স্থাপিত হয়। তখন বিদ্যালয়টি স্থাপিত হয়েছিল গণেশ নারায়ণ করনেশন ইন্সিটিউট নামে। ১৯২২ সালে বিদ্যালয়টি কলকাতা বিশ্ববিদ্যালয় কর্তৃক অনুমোদন প্রাপ্ত হয় এবং এর নতুন নামকরণ করা হয় এইচ. ই. স্কুল। পরবর্তীতে রেলওয়ের ইঞ্জিনিয়ার ও অফিসারদের তত্ত্বাবধায়নে বিদ্যালয় ভবনের কাজ শুরু হয় এবং রেলওয়ের অনুমোদনপ্রাপ্ত শিক্ষাপ্রতিষ্ঠানে পরিণত হয়।
১৯২৪ সালে এই বিদ্যালয়ের ছাত্ররা প্রথম মেট্রিকুলেশন পরীক্ষায় অংশ নেয় এবং স্বর্গীয় কৃষ্ণ মোহন বর্মা প্রথম বিভাগে উত্তীর্ণ হন। বিদ্যালয়টির প্রতিষ্ঠাকালীন প্রধান শিক্ষক ছিলেন নৃসিংহ প্রসাদ সিদ্ধার্থ মহাশয়। পরবর্তীতে ১৯২৮ সালে শ্রীশ চন্দ্র সান্যাল নামের একজন প্রতিভাবান শিক্ষক বিদ্যালয়টির প্রধান শিক্ষকের দায়িত্ব গ্রহণ করেন। ১৯৫২ সাল পর্যন্ত সুদীর্ঘ সময় তার অধীনে বিদ্যালয়টি উত্তরবঙ্গের শ্রেষ্ঠ শিক্ষাপ্রতিষ্ঠানে পরিণত হয়। ১৯৫৮ সালে মজিবর রহমান খন্দকার প্রধান শিক্ষকের দায়িত্ব গ্রহণ করেন। ১৯৮০ সাল পর্যন্ত তিনি অত্যন্ত সুনামের সাথে বিদ্যালয়টি পরিচালনা করেন এবং ব্যাপক অবকাঠামোগত উন্নয়ন সাধন করেন। সে সময় বিদ্যালয়টি লালমনিরহাট মডেল হাইস্কুল নামে পরিচিতি লাভ করে। ১৯৮০ সালের পহেলা জানুয়ারী লালমনিরহাট মহকুমা গঠিত হলে নবগঠিত মহকুমার শ্রেষ্ঠ বিদ্যালয় হিসেবে এই বিদ্যালয়টির জাতীয়করণের দাবী ওঠে। ১৯৮১ সালের ৪ এপ্রিল এটি জাতীয়কণ করা হয়।
২০১০ সাল থেকে বিদ্যালয়টিতে দ্বৈত শিফ্‌ট চালু হয়। ২০১০ সালে শুধুমাত্র ১ম শ্রেনীতে এবং ২০১১ থেকে সকল শ্রেণিতে প্রভাতী ও দিবা দুইটি শিফ্‌টে পাঠদান শুরু হয়।
এ স্কুলের লাইব্রেরি ছিল খুব প্রসিদ্ধ। ব্রিটিশ আমলের তৈরি। অনেক মূলবান বই ছিল। জাতীয়করণের সময়ে লাইব্রেরিয়ানের পদ সৃষ্টি না হওয়ায় এটির কার্যক্রম বন্ধ হয়ে যায়। ২০০৬ সালে হেডমাস্টার সুরেশ চন্দ্রের আমলে সহ শিক্ষক তৌহিদুল ইসলাম এটি পুনরায় চালু করেন। তখন পর্যন্ত দুই হাজারের বেশি বই ছিল। তিনি ২০১৬ সালে বদলি হয়ে গেলে লাইব্রেরিটি পুনরায় বন্ধ হয়ে যায়।
বিদ্যালয়টি খেলাধুলায় বারাবরই কৃতিত্বের পরিচয় দিয়ে এসেছে। ক্রিকেট, ফুটবল, ভলিবল, কাবাডি ইত্যাদি খেলায় এই স্কুলের ছাত্রদের সাফল্য চোখে পড়ার মত। এই স্কুলের ছাত্র মোস্তাফিজুর রহমান লিপু "ইয়ং টাইগার্স জাতীয় স্কুল ক্রিকেট টুর্নামেন্ট"-এ একাই সর্বমোট ৩২৫ রান করেন যা বয়সভিত্তিক এবং জাতীয় স্কুল ক্রিকেটের সীমিত ওভারের যেকোনো প্রতিযোগিতায় ব্যক্তিগত ও দলীয় সর্বোচ্চ ইনিংস।
লখনৌ চুক্তি

লখনউ বা লক্ষ্ণৌ চুক্তি (, — ; ) ভারতীয় জাতীয় কংগ্রেস ও নিখিল ভারত মুসলিম লীগের মধ্যে সম্পাদিত একটি চুক্তি। ১৯১৬ সালে লখনউতে দুই দলের যৌথ অধিবেশনে এই চুক্তি স্বাক্ষরিত হয়। মুহাম্মদ আলি জিন্নাহ কংগ্রেস ও লীগ উভয় দলের সদস্য হিসেবে দুই দলকে চুক্তিতে উপনীত করাতে সক্ষম হন যাতে ব্রিটিশ সরকার ভারত পরিচালনার জন্য উদারপন্থা গ্রহণ করে ও পাশাপাশি মুসলিমদের দাবিগুলোও রক্ষিত হয়। বঙ্গভঙ্গের পর জিন্নাহ মুসলিম লীগকে জনসাধারণের কাছে জনপ্রিয় করার জন্য এগিয়ে আসেন। মুহাম্মদ আলি জিন্নাহ এই চুক্তির স্থপতি ছিলেন। কংগ্রেস ও মুসলিম লীগের মধ্যে দূরত্ব ঘোচানোর জন্য কাজ করায় জিন্নাহকে “হিন্দু-মুসলিম ঐক্যের দূত” উপাধি দেয়া হয়।
লক্ষৌ চুক্তি কংগ্রেসের দুইটি প্রধান ভাগ, বাল গঙ্গাধর তিলকের নেতৃত্বাধীন চরমপন্থি অংশ ও গোপাল কৃষ্ণ গোখলের নেতৃত্বাধীন উদারপন্থী অংশের মধ্যে আন্তরিক সম্পর্ক সৃষ্টি করে।
নিখিল ভারত মুসলিম লীগ গঠিত হওয়ার পর দল ব্রিটিশ সরকারের সাথে বন্ধুত্বপূর্ণ সম্পর্ক স্থাপনে বিশ্বাসী ছিল। তবে ব্রিটিশ সরকার বঙ্গভঙ্গ বাতিলের পর মুসলিম নেতারা অবস্থান পাল্টান। ১৯১৩ সালে মুসলিম নেতাদের একটি নতুন দল মুসলিম লীগে যোগ দেন। তারা পূর্বসূরিদের চেয়ে ভিন্ন মনোভাব পোষণ করতেন। খলিফার প্রতি ব্রিটিশদের আচরণের কারণে উপমহাদেশের মুসলিমরা ক্ষুব্ধ ছিল। মুসলিম লীগ ও কংগ্রেস নিকটে আসায় উভয়ে ব্রিটিশদের কাছে একগুচ্ছ দাবি উত্থাপন করে যা লখনৌ চুক্তি বলে পরিচিত।
কংগ্রেসের জিন্নাহ ও মহাজন উভয়ের কল্যাণে কংগ্রেস ও মুসলিম লীগ ১৯১৫ সালের ডিসেম্বরে বোম্বেতে বার্ষিক অধিবেশনে বসে। এতে প্রথমবারের মত দুই দলের প্রধান নেতারা একসাথে বসেন। উভয় দলের বক্তব্যের ভাষ্য ও ধরন একই প্রকারের ছিল। কয়েক মাস পর ইম্পেরিয়াল লেজিসলেটিভ কাউন্সিলের ১৯ জন মুসলিম ও হিন্দু নির্বাচিত প্রতিনিধি ভাইসরয়ের কাছে ১৯১৬ সালের সংস্কারের ব্যাপারে মেমোরেন্ডাম তুলে ধরেন। তাদের সুপারিশগুলো ব্রিটিশদের মধ্যে আলোচিত হয়নি। তবে ১৯১৬ সালের নভেম্বরে কলকাতায় কংগ্রেস ও মুসলিম লীগের নেতাদের এক বৈঠকে দাবিগুলো আলোচনা ও সংস্কার করা হয়। এই বৈঠকে আইনসভার গঠন এবং মুসলিম ও হিন্দু সম্প্রদায় থেকে প্রতিনিধিদের পরিমাণ নিয়ে ঐকমত্য হয়। তাদের এই চুক্তি ডিসেম্বরে লখনৌয়ে অনুষ্ঠিত দল দুটির বার্ষিক অধিবেশনে নিশ্চিত করা হয়। সরোজিনী নাইডু লখনৌ চুক্তির প্রধান স্থপতি মুহাম্মদ আলি জিন্নাহকে “হিন্দু-মুসলিম ঐক্যের দূত” উপাধি দেন।
http://www.sdstate.edu/projectsouthasia/loader.cfm?csModule=security/getfile&PageID=862068
ইস্কান্দার মির্জা

সাহেবজাদা সৈয়দ ইস্কান্দার আলি মির্জা CIE, OBE ( ; ১৩ নভেম্বর ১৮৯৯ – ১৩ নভেম্বর ১৯৬৯) ছিলেন একজন বাঙালি রাজনীতিবিদ এবং পাকিস্তানের প্রথম রাষ্ট্রপতি। তিনি ১৯৫৬ থেকে ১৯৫৮ সাল পর্যন্ত এই পদে দায়িত্বপালন করেন। এর পূর্বে ১৯৫৫ থেকে ১৯৫৬ সাল পর্যন্ত তিনি পাকিস্তানের শেষ গভর্নর জেনারেল হিসেবে দায়িত্বপালন করেছেন। তিনি সেনাবাহিনীতে যোগ দেন এবং পাকিস্তান সেনাবাহিনীতে মেজর জেনারেল পদে অবসর নেন।
ব্রিটিশ ভারতীয় সেনাবাহিনীতে কিছুকাল অবস্থান করার পর ইস্কান্দার মির্জা ইন্ডিয়ান পলিটিকাল সার্ভিসে যোগ দেন। ১৯৪৬ সালে তিনি ভারতের জয়েন্ট সেক্রেটারি হন। ১৯৪৭ সালে পাকিস্তান প্রতিষ্ঠার পর প্রধানমন্ত্রী লিয়াকত আলি খান তাকে প্রতিরক্ষা সচিব হিসেবে নিয়োগ দেন। বাংলা ভাষা আন্দোলনের পর পূর্ব পাকিস্তানে অস্থিরতা দেখা দিলে খাজা নাজিমুদ্দিন তাকে প্রদেশের গভর্নর নিযুক্ত করেন। ১৯৫৫ সালে মালিক গোলাম মুহাম্মদের পর তিনি পাকিস্তানের গভর্নর জেনারেলের দায়িত্ব লাভ করেন। ১৯৫৬ সালে সংবিধান প্রণয়নের পর তিনি প্রথম রাষ্ট্রপতি হন। তার রাষ্ট্রপতিত্বকালে রাজনৈতিক অস্থিরতা বিরাজ করছিল। ১৯৫৮ সালে তিনি সংবিধান স্থগিত করে সামরিক আইন জারি করেন। সেনাপ্রধানকে প্রধান সামরিক আইন প্রশাসক নিযুক্ত করা হয়। রাজনীতিতে সামরিক বাহিনীর প্রভাব তার সময়ে শুরু হয়। সামরিক আইন জারির বিশ দিন পর প্রধান সামরিক আইন প্রশাসক আইয়ুব খান তাকে ক্ষমতা থেকে অপসারণ করেন। ইস্কান্দার মির্জা লন্ডনে নির্বাসিত হন।
ইস্কন্দার আলী মির্জা ১৮৯৯ সালের ১৩ নভেম্বর ভারতের বাংলার মুর্শিদাবাদে জন্মগ্রহণ করেন। তিনি মীর জাফরের বংশধর ছিলেন। তার পরিবার ১৭৫৭ সাল থেকে ১৮৮০ সাল পর্যন্ত ব্রিটিশ শাসনাধীন বাংলার নবাব এবং ১৮৮০ সালের পর থেকে মুর্শিদাবাদের নবাব উপাধিতে ভূষিত ছিল। ইস্কন্দার মির্জা ছিলেন সাহেবজাদা সাইয়্যেদ মুহাম্মদ ফতেহ আলী মির্জা (জন্ম ১৮৬৯-মৃত্যু. ১৯২৪) ও তার প্রথম স্ত্রী দিলশাদ বেগমের (জন্ম. ১৮৬৪-মৃত্যু. ১৯৪৯) জ্যেষ্ঠ সন্তান।
উপাধি, মির্জা, রাজকীয় প্রতিনিধিত্ব করার জন্য তার পরিবারকে দেওয়া একটি সম্মানজনক পদবি, যা মধ্যযুগীয় ভারতে ব্যক্তিদের দেওয়ার প্রচলিত ছিল। তার পিতামহের পৈতৃক শিকড় থেকে তিনি ইরাকি আরব বংশোদ্ভূত ছিলেন।
মির্জা পরিবার ছিল বাংলার একটি প্রভাবশালী এবং ধনী সামন্ত পরিবার, ব্রিটিশ রাজতন্ত্রের সাথে ঘনিষ্ঠ সম্পর্ক ছিল। তার পিতা ফতেহ আলী মির্জা প্রথম নবাব মনসুর আলী খানের নাতি মুর্শিদাবাদের ক্ষমতাসীন বাড়ির সদস্য ছিলেন।
মির্জা বড় হয়ে বোম্বেতে তার স্কুল শেষ করেন, বোম্বে বিশ্ববিদ্যালয়ের এলফিনস্টোন কলেজে পড়াশোনা করেন, কিন্তু স্যান্ডহার্স্টের রয়্যাল মিলিটারি কলেজে পড়ার জন্য বিশ্ববিদ্যালয় ত্যাগ করেন যখন তিনি কিংস কমিশনের জন্য ব্রিটিশ গভর্নর-জেনারেল দ্বারা নির্বাচিত হন। মির্জা সামরিক কলেজের প্রথম ভারতীয় স্নাতক ছিলেন, এবং ১৯২০ সালের ১৬ জুলাই ব্রিটিশ ভারতীয় সেনাবাহিনীতে দ্বিতীয় লেফটেন্যান্ট হিসাবে তার কমিশন অর্জন করেন।
বিলি মারডক

উইলিয়াম (বিলি) লয়েড মারডক (; জন্ম: ১৮ অক্টোবর, ১৮৫৪ - মৃত্যু: ১৮ ফেব্রুয়ারি, ১৯১১) ভিক্টোরিয়ার স্যান্ডহার্স্ট এলাকায় জন্মগ্রহণকারী বিখ্যাত অস্ট্রেলীয় আন্তর্জাতিক ক্রিকেটার ছিলেন। অস্ট্রেলিয়া ক্রিকেট দলের অন্যতম সদস্য ছিলেন তিনি। এছাড়াও জাতীয় দলকে নেতৃত্ব দেন। টেস্ট ক্রিকেটের ইতিহাসে প্রথম দ্বি-শতক রানের অধিকারী ছিলেন।
ঘরোয়া প্রথম-শ্রেণীর অস্ট্রেলীয় ক্রিকেটে নিউ সাউথ ওয়েলস দলের প্রতিনিধিত্ব করেন তিনি। দলে তিনি মূলতঃ উইকেট-রক্ষক হিসেবে খেলতেন। এছাড়াও, ডানহাতে কার্যকরী ব্যাটিংশৈলী উপস্থাপন করতেন বিলি মারডক।
ক্রিকেট ইতিহাসে অসামান্য নজির স্থাপন করেন অস্ট্রেলিয়ার বিলি মিডউইন্টার, বিলি মারডক, জন ফেরিস, স্যামি উডস ও আলবার্ট ট্রট। তারা প্রত্যেকেই ইংল্যান্ডের পক্ষে টেস্ট ক্রিকেটে অংশগ্রহণ করেছেন।
গিলবার্ট মারডক ও তার স্ত্রী সুসানা’র (বিবাহ-পূর্ব: ফ্লিজ) সন্তান বিলি মারডক ১৯৬০-এর দশকে নিউ সাউথ ওয়েলসে স্থানান্তরিত হন। সেখানেই বিলি ফ্রেড স্পফোর্থের সাথে আলবার্ট ক্লাবের পক্ষে খেলেন। ১৮৭৫ সালে প্রথম-শ্রেণীর ক্রিকেটে অভিষেক ঘটে তাঁর। ঐ সময় তাঁকে অস্ট্রেলিয়ার দক্ষ উইকেট-রক্ষক হিসেবে বিবেচনা করা হতো।
১৮৭৯ সালে সিডনিতে লর্ড হ্যারিসের নেতৃত্বাধীন ইংরেজ দলের বিপক্ষে নিউ সাউথ ওয়েলস দলের ব্যাটিংকালে তাকে রান আউট ঘোষণা করায় দাঙ্গার সূত্রপাত ঘটান জর্জ কোল্টহার্ড। এরপর এনএসডব্লিউ তার প্রত্যাহার দাবী করে ও বিবৃতি দেয় যে, তিনি অনুপযুক্ত।
১৮৮১-৮২ মৌসুমে ডব্লিউ. জি. গ্রেসের পর প্রথম-শ্রেণীর ক্রিকেটে ত্রি-শতক হাঁকান। ভিক্টোরিয়ার বিপক্ষে সিডনি ক্রিকেট গ্রাউন্ডে ৩২১ রান তোলেন। ৩৮ চারের মার মেরে এ রান সংগ্রহ করেন। ঐ সময়ে টম হোরানের সাথে বেশ কয়েকটি স্মরণীয় জুটি গড়েন। ১৮৮৮ সালে সলিসিটর হিসেবে কাজ করার যোগ্যতা লাভ করেন ও ‘মারডক এন্ড মারডক’ নামে এক প্রতিষ্ঠানে সহোদর গিলবার্টের সাথে ব্যবসা চালাতে থাকেন।
মারডক তার যুগের সময়কালে অন্যতম সেরা ব্যাটসম্যান হিসেবে কয়েক বছর রাজত্ব করেন। ইংল্যান্ডের বিপক্ষে অনুষ্ঠিত বেশ কয়েকটি টেস্ট সিরিজে দলের শীর্ষস্থানীয় রান সংগ্রহকারী হন। ৩১ মার্চ, ১৮৭৭ তারিখে মেলবোর্ন ক্রিকেট গ্রাউন্ডে ইংল্যান্ডের বিপক্ষে অনুষ্ঠিত ২য় টেস্টে প্রথমবারের মতো মাঠে নামেন। ১৮৮০, ১৮৮২, ১৮৮৪ ও ১৮৯০ সালে ইংল্যান্ড সফরে অস্ট্রেলীয় দলে অধিনায়কত্ব করেন।
১৮৮০ সালে ওভালে অনুষ্ঠিত প্রথম টেস্টে ইংল্যান্ডের বিপক্ষে অপরাজিত ১৫৩* করেছিলেন। এ সেঞ্চুরিটি অধিনায়ক হিসেবে প্রথমবারের মতো হয়েছিল। এর চার বছর পর একই মাঠে ২১১ রান তোলেন যা টেস্ট ক্রিকেটে প্রথম দ্বি-শতক হিসেবে চিহ্নিত। মার্চ, ১৮৯২ সালে কেপটাউনে নিজ জন্মভূমি দক্ষিণ আফ্রিকার বিপক্ষে সতীর্থ জন ফেরিসকে খেলান।
১৮৮৪ সালে ইংল্যান্ড ও অস্ট্রেলিয়ার মধ্যকার খেলায় অস্ট্রেলীয় অধিনায়ক হিসেবে তিনি ইংল্যান্ডের পক্ষে অতিরিক্ত খেলোয়াড় হিসেবে অংশগ্রহণ করে দলীয় সঙ্গী টাপ স্কটের ক্যাচ নেন যা টেস্ট ক্রিকেটের ইতিহাসে প্রথম ঘটনা।
১৮ ফেব্রুয়ারি, ১৯১১ তারিখে মেলবোর্নে ৫৬ বছর বয়সে বিলি মারডকের দেহাবসান ঘটে। ঐ সময় তিনি অস্ট্রেলিয়া-দক্ষিণ আফ্রিকার মধ্যকার টেস্ট খেলা উপভোগ করছিলেন। সমাধি দেয়ার জন্য তার দেহ লন্ডনে নিয়ে যাওয়া হয়।
১১ ফেব্রুয়ারি, ২০১৯ তারিখে ডিন জোন্স ও প্রমিলা ক্রিকেটার ক্যাথরিন ফিটজপ্যাট্রিকের সাথে একত্রে অস্ট্রেলীয় ক্রিকেট হল অব ফেমে অন্তর্ভুক্ত হন।
পাটগ্রাম পৌরসভা

পাটগ্রাম পৌরসভা বাংলাদেশের লালমনিরহাট জেলার অন্তর্গত পাটগ্রাম উপজেলার একটি পৌরসভা। এটি বাংলাদেশের পৌরসভারগুলোর মধ্যে ’’ক’’ শ্রেণীভুক্ত পৌরসভা।
পাটগ্রামে পৌরসভা ০৮টি মৌজা/মহল্লা নিয়ে গঠিত। এবং মৌজাসমূহ ০৯টি প্রশাসনিক ওয়ার্ডে বিভক্ত।
পাটগ্রাম পৌরসভার মোট জনসংখ্যা = ৩০,১২৫ জন।
কলেজ
জসীমউদ্দীন আব্দুল গণি সরকারি কলেজ
পাটগ্রাম আর্দশ ডিগ্রি কলেজ
রাশেদুল ইসলাম সুইট মেয়র। বর্তমান মেয়র হিসাবে দায়িত্ব পালন করছেন।
পাকিস্তানে রাজতন্ত্র

পাকিস্তানে রাজতন্ত্র দ্বারা ১৯৪৭ থেকে ১৯৫৬ সাল পর্যন্ত সময়ের পাকিস্তান অধিরাজ্যের সময়কে বোঝানো হয়। পাকিস্তান কমনওয়েলথের ভেতরে সার্বভৌমত্ব ভোগ করত। সম্রাটের প্রতিনিধি হিসেবে পাকিস্তানের গভর্নর জেনারেল সাংবিধানিক দায়িত্ব পালন করতেন। ১৭০১ সালের অ্যাক্ট অব সেটলমেন্ট ১৭০১ দ্বারা রাজকীয় উত্তরাধিকার নিয়ন্ত্রিত হত।
১৯৫৬ সালের ২৩ মার্চ রাজতন্ত্র বিলুপ্ত করা হয়। এসময় পাকিস্তানকে কমনওয়েলথের একটি প্রজাতন্ত্র ঘোষণা করা হয়। ১৯৭২ সালে পাকিস্তান প্রাক্তন পূর্ব পাকিস্তান ইস্যুতে কমনওয়েলথ ত্যাগ করে এবং ১৯৮৯ সালে পুনরায় ফিরে আসে। এছাড়া ১৮ অক্টোবর ১৯৯৯ থেকে ২২ মে ২০০৪ পর্যন্ত এবং ২২ নভেম্বর ২০০৭ থেকে ২২ মে ২০০৮ পর্যন্ত দুইবার পাকিস্তানের কমনওয়েলথ সদস্যপদ স্থগিত ছিল।
ভারত স্বাধীনতা আইন ১৯৪৭ অনুযায়ী পাকিস্তান অধিরাজ্য গঠিত হয়। এর আগে পাকিস্তান ব্রিটিশ ভারতের অংশ ছিল। ১৯৫৬ সালে নতুন সংবিধান গৃহীত হলে রাজতন্ত্র বিলুপ্ত করা হয়।
রাজতন্ত্র বিলুপ্ত হওয়ার পর ১৯৬১ ও ১৯৯৭ সালে রাণী ও ডিউক অব এডিনবার্গ পাকিস্তান ভ্রমণ করেন।
টোকেলাউ

টোকেলাউ (/ˈtoʊkəlaʊ/; আক্ষরিক অর্থ: 'উত্তর-উত্তরপূর্ব' বা উত্তরে হাওয়া দক্ষিণ প্রশান্ত মহাসাগর এ নিউজিল্যান্ডের অঞ্চল। এটি তিনটি ক্রান্তীয় প্রবাল প্রাচীর: আটাফু, নুকুনোনু এবং ফোকাওফো নিয়ে গঠিত, একত্রে যা মাত্র ১০ বর্গকিলোমিটার এলাকা। দেশটির রাজধানী এই তিনটি দ্বীপের মধ্যে বার্ষিক ভাবে ঘোরাফেরা করে। 
এছাড়াও এটির উত্তরে সয়াইন্স (Swains) দ্বীপ রয়েছে, যা এখন বিবাদিত এবং আমেরিকার সামোয়া অংশ পরিচালিত হয়। 
টোকেলাউ একটি পলিনেশীয় শব্দ, যার অর্থ "উত্তর বায়ু"। এক অজানা সময়ে ইউরোপীয় ইউনিয়নের অভিযাত্রীদল দ্বীপটি আবিষ্কার করেন। তখন এটি ইউরোপীয় দ্বীপপুঞ্জ এবং ইউনিয়ন গ্রুপ নামে পরিচিত হয়। ১৯৪৬ সালে টোকেলাউ নাম গৃহীত হয়।
আন্তর্জাতিক ক্রিকেটে এবি ডি ভিলিয়ার্সের শতরানের তালিকা

আব্রাহাম বেঞ্জামিন ডি ভিলিয়ার্স (সাধারণত সুপরিচিত এবি ডি ভিলিয়ার্স নামে) হলেন একজন দক্ষিণ আফ্রিকার ক্রিকেটার এবং দক্ষিণ আফ্রিকার একদিনের আন্তর্জাতিক (ওডিআই) ক্রিকেট দলের অধিনায়ক। একজন ডান-হাতি ব্যাটসম্যান-উইকেটরক্ষক হিসেবে তিনি টেস্টে (এক ইনিংসে ১০০ বা তার অধিক রান করেছেন) যথাক্রমে টেস্ট ক্রিকেটে ২১টি এবং ওডিআইয়ে ২৩টি শতক করেন । তিনি ২০১২ সালের আন্তর্জাতিক ক্রিকেট কাউন্সিল কর্তৃক ঘোষিত টেস্ট ব্যাটিংয়ের শীর্ষস্থান দখল করেন।
ডি ভিলিয়ার্স ইংল্যান্ডের বিপক্ষে ২০০৪ সালের ডিসেম্বরে টেস্ট ক্রিকেটে আত্মপ্রকাশ করেন, যেখানে তিনি যথাক্রমে ২ ইনিংসে ২৮ এবং ১৫ রান করেন। পরের মাসে তিনি একই সিরিজের ৫ম ম্যাচে ১০৯ রান করে ক্যারিয়ারের অভিষেক শতক অর্জন করতে সক্ষম হন। ডি ভিলিয়ার্স ২০০৮ সালের এপ্রিলে আহমেদাবাদে ভারতের বিপক্ষে প্রথম জোড়া শতরান করেন, যেখানে তিনি ২১৭* অপরাজিত থাকেন। অসাধারণ নৌপুন্য প্রদর্শনের সুবাদে তিনি উক্ত খেলায় ম্যাচ সেরা পুরস্কার জিতে নেন।
আইনগত কাঠামো আদেশ, ১৯৭০

লিগাল ফেমওয়ার্ক অর্ডার, ১৯৭০ (এলএফও) ছিল পাকিস্তানের রাষ্ট্রপতি ইয়াহিয়া খান কর্তৃক জারিকৃত একটি ফরমান। এতে ১৯৭০ সালের সাধারণ নির্বাচনের নীতিসমূহ উল্লেখ করা হয়েছিল। এই নির্বাচন ছিল পাকিস্তানের ইতিহাসে প্রথম প্রত্যক্ষ নির্বাচন। এলএফও এর মাধ্যমে “এক ইউনিট” ব্যবস্থা বাতিল করা হয় এবং পশ্চিম পাকিস্তানে চারটি প্রদেশ পাঞ্জাব, সিন্ধু, বেলুচিস্তান ও উত্তরপশ্চিম সীমান্ত প্রদেশ পুনর্বহাল করা হয়।
পূর্বসুরি আইয়ুব খানের পর জেনারেল ইয়াহিয়া খান ক্ষমতা লাভ করেন। তার দায়িত্ব ছিল আইয়ুবের শাসনামলের শেষদিকে অস্থির পরিস্থিত নিয়ন্ত্রণে এনে আইনশৃঙ্খলা পুনর্বহাল করা। ইয়াহিয়া খান দেশে গণতন্ত্র পুনরুদ্ধারের প্রতিশ্রুতি দেন এবং ঘোষণা করেন যে এ উদ্দেশ্যে প্রত্যক্ষ নির্বাচন অনুষ্ঠিত হবে। একইসাথে পূর্ব ও পশ্চিম পাকিস্তান কীভাবে প্রতিনিধিত্ব করবে তাও আলোচনার বিষয় ছিল। পাকিস্তানের জাতিগোষ্ঠীগুলোর মধ্যে পূর্ব পাকিস্তানের বাঙালিরা ছিল সংখ্যাগরিষ্ঠ। দেশের দুই অংশের মধ্যে বৈষম্য বিরাজ করছিল। পূর্ব পাকিস্তানের বৃহৎ রাজনৈতিক দল প্রদেশের জন্য অধিক স্বায়ত্তশাসন দাবি করে যা অনেক পশ্চিম পাকিস্তানি বিচ্ছিন্নতাবাদ বলে সন্দেহ করত।
১৯৭০ সালের ৩০ মার্চ জেনারেল ইয়াহিয়া খান লিগাল ফ্রেমওয়ার্ক অর্ডার ঘোষণা করেন। এতে বলা হয় যে আইনসভায় ৩০০টি আসন থাকবে। ১৯৫৬ সালের সংবিধানে সংখ্যাসাম্যের উল্লেখ ছিল। ফ্রেমওয়ার্কে রাষ্ট্রের দুই অংশের জন্য সংখ্যানুপাতের কথা বলা হয়। এই নিয়মের আওতায় পূর্ব পাকিস্তান ১৬৭ টি ও পশ্চিম পাকিস্তান ১৪৪ টি আসন লাভ করে। আরো উল্লেখ করা হয় যে জাতীয় পরিষদ অধিবেশন আহ্বানের ১২০ দিনের মধ্যে একটি নতুন সংবিধান প্রণয়ন করবে, কিন্তু প্রক্রিয়ার নিয়ম ভবিষ্যত আইনসভার হাতে অর্পণ করা হয়। ১২০ দিনের মধ্যে নতুন আইনসভা সংবিধান প্রণয়নে ব্যর্থ হলে নতুন নির্বাচন দেয়া হবে। রাজনৈতিক দল কর্তৃক প্রস্তাবিত সকল বক্তব্য ও সম্মতি প্রস্তাব রাষ্ট্রপতির সামনে সত্যায়িত করার জন্য পেশ করা হবে। এছাড়াও এক ইউনিট পদ্ধতি বাতিল করা হয়। পূর্বে এক ইউনিটের আওতায় পশ্চিম পাকিস্তানের চারটি প্রদেশকে একত্রে একটি প্রদেশ গণ্য করা হত।
এলএফও সংখ্যানুপাত পদ্ধতিকে স্বীকৃতি দেয়ায় বাঙালিদের কাছে তা গ্রহণযোগ্য হয়। ১৯৭০ সালের নির্বাচনে আওয়ামী লীগ পূর্ব পাকিস্তানে শুধু দুইটি আসনে পরাজিত হয় এবং জাতীয় পরিষদের সংখ্যাগরিষ্ঠতা লাভ করে। তাই সরকার গঠনের জন্য পশ্চিম পাকিস্তানের কোনো দলের সহায়তার প্রয়োজন ছিল না। এলএফও তে সংবিধান প্রণয়নের কোনো নির্দিষ্ট নিয়ম উল্লেখ ছিল না বলে আওয়ামী লীগ নিজেদের মত সংবিধান প্রণয়ন করার অধিকার লাভ করে। অন্যদিকে পশ্চিম পাকিস্তানে জুলফিকার আলী ভুট্টোর পাকিস্তান পিপলস পার্টি সংখ্যাগরিষ্ঠতা লাভ করেছিল। তারা ঘোষণা করে যে তারা নতুন আইনসভা বয়কট করবে। ফলে উত্তেজনা বৃদ্ধি পায়। আলোচনা ব্যর্থ হওয়ার পর জেনারেল ইয়াহিয়া খান আইনসভার অধিবেশন স্থগিত করেন। ফলে পূর্ব পাকিস্তানে বিদ্রোহ দেখা দেয় এবং ১৯৭১ সালের এক পর্যায়ে বাংলাদেশের স্বাধীনতা যুদ্ধ শুরু হয়।
আল মুতানাব্বি

আবু আত তাইয়িব আহমাদ ইবনুল হুসাইন আল মুতানাব্বি আল কিন্দি () (৯১৫ – ২৩ সেপ্টেম্বর ৯৬৫) ছিলেন একজন আরব কবি। আরবি সাহিত্যের অন্যতম শ্রেষ্ঠ কবি হিসেবে তাকে গণ্য করা হয়। তার অধিকংশ কাব্য তার জীবনকালে সাক্ষাত পাওয়া রাজাদের প্রশংসা করে লেখা হয়েছে। কারো কারো মতে তার ৩২৬টি কবিতা তার জীবনের প্রতিচ্ছবি হিসেবে রচিত হয়েছে। নয় বছর বয়সে তিনি কবিতা লেখা শুরু করেন। তীক্ষ্ণ বুদ্ধি ও রসবোধের জন্য তিনি পরিচিত ছিলেন। তার আলোচ্য বিষয়ের মধ্যে রয়েছে সাহস, জীবনদর্শন ও যুদ্ধের বর্ণনা। তার অনেক কবিতা তৎকালীন সময়ে এবং বর্তমান আরব বিশ্বে বিস্তৃত হয়েছে। তার কবিতাকে প্রবাদতুল্য গণ্য করা হয়। তার একটি বিখ্যাত উক্তি হল, "সিংহের দাঁত দেখা গেলে তাকে হাসি ভাবতে যেও না।"
আল মুতানাব্বি তার মেধার কারণে তার সময়ের অনেক নেতার সান্নিধ্যলাভের সুযোগ পান। তিনি সেসব নেতা ও রাজাদের প্রশংসা করে কবিতা লিখেছেন। বিনিময়ে শাসকরাও তাকে অর্থ ও উপহার প্রদান করেন। তার নিজের যুগে তার শক্তিশালী কাব্যিক ধারা জনপ্রিয়তা অর্জন করেছিল।
Al-Mutanabbî, "Le Livre des Sabres", choix de poèmes, présentation et traduction de Hoa Hoï Vuong & Patrick Mégarbané, Actes Sud, Sindbad, novembre 2012.
Ayyıldız, Esat (2020), "el-Mutenebbî’nin Seyfüddevle’ye Methiyeleri (Seyfiyyât)", BEÜ İlahiyat Fakültesi Dergisi , 7 (2) , 497-518 . DOI:
আন্তর্জাতিক ক্রিকেটে হাশিম আমলার শতরানের তালিকা

হাশিম আমলা হলেন একজন ক্রিকেটার যিনি দক্ষিণ আফ্রিকার হয়ে প্রতিনিধিত্ব করে থাকেন এবং জাতীয় টেস্ট ক্রিকেট দলের অধিনায়ক হিসেবে দায়িত্ব পালন করছেন। তিনি যথাক্রমে টেস্ট ক্রিকেটে ২৮টি (এক ইনিংসে ১০০ বা তার অধিক) এবং একদিনের আন্তর্জাতিকে ২৭টি শতক করেছেন। ২০১৫ সালের হিসাব অনুযায়ী তিনি দক্ষিণ আফ্রিকার হয়ে ৮২টি টেস্ট এবং ১১১টি ওডিআই ম্যাচ খেলেছেন; যেখানে তিনি যথাক্রমে টেস্টে ৬,৭৫৭ এবং ৫,৬১৬ রান করেছেন।
মহিলা সমিতি মঞ্চ

মহিলা সমিতি মঞ্চ বাংলাদেশের ঢাকার বেইলী রোডস্থ বাংলাদেশ মহিলা সমিতির ভবনের মধ্যে অবস্থিত মঞ্চ প্রযোজনার জন্য একটি মিলানায়তন। এটি স্বাধীনতা-উত্তর বাংলাদেশের নাট্যচর্চায় গুরুত্বপূর্ণ ভূমিকা পালন করছে।
গ্রুপ থিয়েটারের নাটক মঞ্চায়নের মাধ্যমে এই মিলানায়তনের যাত্রা শুরু হয়। দীর্ঘদিন বিভিন্ন থিয়েটার দলকে মঞ্চ প্রযোজনার সুযোগ দেয়ার মাধ্যমে এটি ঢাকার নাট্য শিল্পের দর্শক-শ্রেণী তৈরিতে উল্লেখযোগ্য ভূমিকা পালন করেছে। তবে এই মিলানায়তনে মাঝে মাঝে রাজনৈতিক সভা-সমাবেশও অনুষ্ঠিত হয়।
১৯৭৩ সালে নাট্যচক্রের প্রযোজনায় জর্জ বার্নার্ড শ'-এর "দান্তের মৃত্যু" নাটকের মাধ্যমে এই মঞ্চের যাত্রা শুরু হয়। নাট্যচক্রের অন্যান্য প্রযোজনাগুলো হল, বনফুলের "নব সংস্করণ" (১৯৭৮), মনোজ মিত্রের "সাজানো বাগান" (১৯৮০) এবং বিজয় তালুকদারের "চুপ আদালত চলছে" (১৯৮৪)। ১৯৭৩ সালে নাগরিক নাট্য সম্প্রদায় মঞ্চস্থ করে "বিদগ্ধ রমনীকুল""তাইলে সংকট", "ক্রস পারপাস" এবং "নিষিদ্ধ পল্লীতে"। এছাড়াও বিভিন্ন নাট্যগোষ্ঠী যেমন; অরণ্যক নাট্যদল, ঢাকা থিয়েটার, নান্দনিক নাট্য সম্প্রদায়, ঢাকা পদাতিক, বাংলাদেশ উদীচী শিল্পগোষ্ঠী, বিবর্তন সাংস্কৃতিক কেন্দ্র, লোকনাট্য দল এবং ঢাকা লিটল থিয়েটার-সহ অন্যান্য নাটকদল বিভিন্ন সময় এই মিলানায়তনে তাদের নাটকের মঞ্চায়ন করেছে।
রুকসানা বেগম

রুকসানা বেগম (, জন্মঃ ১৫ অক্টোবর, ১৯৮৩) একজন বাংলাদেশী বংশদ্ভুত ব্রিটিশ কিক বক্সার। তিনি প্রাক্তন ব্রিটিশ নারী এটমওয়েট (৪৮-৫০ কেজি) মুয়ে থাই চ্যাম্পিয়ন এবং ব্রিটিশ মুয়ে থাই দলের অধিনায়ক।
রুকসানা বেগম ১৯৮৩ সালের ১৫ অক্টোবর ইংল্যান্ডে একটি বাংলাদেশী পরিবারে জন্মগ্রহণ করেন। পরিবারের চার সন্তানের মধ্যে তিনি দ্বিতীয়। 
তিনি ২০০৬ সালে ইউনিভার্সিটি অব ওয়েস্টমিনিস্টার থেকে স্থাপত্যবিদ্যায় স্নাতক সম্পন্ন করেন। 
২০০২ সালে, আঠারো বছর বয়সে রুকসানা বেগম কিক বক্সিং ক্লাসে যোগ দেন। শখের বশে কিক বক্সিং শুরু করলেও পরিবারের কাছে এই ব্যাপারটা গোপন রেখেছিলেন দীর্ঘ এক বছর। ২০০৬ সালে বিশ্ববদ্যালয় থেকে পাস করে তিনি পরিবারকে নিজের মুয়ে থাই চর্চার ব্যাপারে অবহিত করেন। ২০০৮ সালে রুকসানা বেগম প্রফেশনাল কিক বক্সার হিসেবে আত্মপ্রকাশ করেন।
২০১৮ সালের ১৭ই মার্চ রুকসানা পেশাগত মুষ্টিযুদ্ধের জগতে আত্মপ্রকাশ করেন। বুলগেরীয় বক্সার ইভাংকা ইভানোভার বিরুদ্ধে এই ম্যাচ লন্ডনে অনুষ্ঠিত হয়। প্রথম পেশাগত মুষ্টিযুদ্ধে ম্যাচটি ৩৮-৩৮ পয়েন্টে ড্র হয়।
সৈয়দ খান

সৈয়দ খান (জন্ম: অজানা ) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 
সৈয়দ খানের জন্ম দিনাজপুর জেলার পীরগঞ্জ উপজেলায়। তার বাবার নাম আহমেদ সরদার এবং মায়ের নাম মজিদন নেছা। তার স্ত্রীর নাম খাইরুন নেছা। এ দম্পতির দুই ছেলে, দুই মেয়ে।
১৯৭১ সালের মুক্তিযুদ্ধ আগে থেকেই অর্থাৎ মার্চের প্রথম সপ্তাহ থেকেই বাঙালিদের দ্বারা বিহারিদের ওপর নির্যাতন, হত্যা ও ধর্ষণ সংগঠিত হতে থাকে। অন্যান্য কারণসহ এই কারণেও সে সময় দেশে বসবাসকারী সংখ্যালঘু অবাঙালিদের (বিহারী) একটি অংশ অখণ্ড পাকিস্তানের পক্ষে ছিল। তাদের একটি অংশ পাকিস্তানিদের সক্রিয় সহযোগী হিসেবে কাজ করে। বাঙালিদের দ্বারা হামলার শিকার হবার পরও অবাঙালিদের কেউ কেউ স্বাধীনতার পক্ষে ছিল। সৈয়দ খান ছিলেন তাদের মধ্যে একজন। তিনি মুক্তিযুদ্ধে বাংলাদেশের পক্ষে লড়াই করেছেন। তিনি ১৯৭১ সালে ইপিআরে কর্মরত ছিলেন কুড়িগ্রামের চিলমারীতে। কুড়িগ্রাম তখন রংপুর জেলার একটি মহকুমা। চিলমারী বিওপির বাঙালি ইপিআর সদস্যদের সঙ্গে তিনিও মুক্তিযুদ্ধে যোগ দেন। পরে মুক্তিবাহিনীর একজন যোদ্ধা হিসেবে ৬ নং সেক্টরের সাহেবগঞ্জ সাব সেক্টরের বিভিন্ন স্থানে পাকিস্তানিদের বিরুদ্ধে সাহসিকতার সঙ্গে লড়াই করেন সৈয়দ খান। দুটি যুদ্ধে বীরত্বপূর্ণ ভূমিকা রাখার জন্য তাকে বীর প্রতীক খেতাব দেওয়া হয়।
১৯৭১ সালের ২৮ মার্চ কুড়িগ্রাম জেলার তিস্তা নদীর ওপরে রেল সেতুর ওপর ওত পেতে বসে ছিলেন সৈয়দ খানসহ একদল বাঙালি প্রতিরোধযোদ্ধা। তারা বসে আছেন শত্রু পাকিস্তানি সেনাদের অপেক্ষায়। বিস্ময়কর হলো, সৈয়দ খান বাঙালি নন, অবাঙালি। বাংলাদেশের মুক্তিযুদ্ধে এ এক ব্যতিক্রমী ঘটনা। তারপর সেখানে আরও কয়েকটি দিন কেটে গেল। পরে ১ এপ্রিল আনুমানিক বেলা ১১টায় দূরে দেখা গেল একদল পাকিস্তানি সেনা। আসছে রংপুরের দিক থেকে। তারা কেউ বুঝতেই পারেনি, সেতুতে কেউ ওত পেতে আছে। তারা প্রতিরোধ যোদ্ধাদের গুলির আওতার মধ্যে আসামাত্র একসঙ্গে গর্জে উঠল সব অস্ত্র। পাকিস্তানি সেনাদের সামনে ছিল তাদের এক মেজর এবং এক বাঙালি পুলিশ কর্মকর্তা। তারা প্রতিরোধের কোনো সুযোগই পেল না। মেজর ও বাঙালি পুলিশ কর্মকর্তাসহ চার-পাঁচজন সঙ্গে সঙ্গে নিহত হলো। তারপর শুরু হলো ভয়াবহ যুদ্ধ। সৈয়দ খানসহ অন্য বাঙালি যোদ্ধারা বীরত্বের সঙ্গে যুদ্ধ করে পাকিস্তানিদের সেখান থেকে তাড়িয়ে দিলেন। 
সৈয়দ খানের বয়স এখন প্রায় ৮২। এখন তিনি অনেক কিছুই ঠিকমতো মনে করতে পারেন না। গুছিয়ে বলতেও পারেন না। তাছাড়া যুদ্ধের পর তাঁর ওপর দিয়ে অনেক ঝড় বয়ে গেছে। কেবল বিহারী হবার অপরাধে বাঙালি মুক্তিযোদ্ধারা তাঁর স্ত্রী ও সন্তানসন্ততিদের হত্যা করেছিল। তিনি যুদ্ধ শেষে ফিরে এসে পরিবারের আর কাউকে পাননি। এ অবস্থায় তিনি মানসিকভাবে বিপর্যস্ত হয়ে পড়েন। পরে তাঁকে বিয়ে দেওয়া হলেও আর্থিক অনটনের কারণে সেই স্ত্রীও তাঁর দুই সন্তানকে নিয়ে তাঁর কাছ থেকে চলে গেছেন। এখন তিনি পরিণত বয়সে একেবারে অসহায় অবস্থায় অন্যের আশ্রয়ে রয়েছেন।
মাদ্রাজ প্রমাণ সময়

মাদ্রাজ প্রমাণ সময় ছিল ব্রিটিশ ভারতে ইস্ট ইন্ডিয়া কোম্পানির প্রথম সরকারি জ্যোতির্বিদ জন গোল্ডিংহ্যাম কর্তৃক ১৮০২ সালে প্রবর্তিত একটি সময় অঞ্চল। তিনি মাদ্রাজের সময়কে গ্রিনিচ গড় সময়ের ৫ ঘণ্টা ২১ মিনিট ১৪ সেকেন্ড অগ্রবর্তী বলে গণনা করেন। এটিকে -এর ৯ মিনিট অগ্রবর্তী এবং কলকাতা প্রমাণ সময়ের ৩৩ মিনিট ২০ সেকেন্ড পশ্চাদবর্তী বলে বর্ণনা করা হয়। এর ফলে এটিকে ইউটিসি+৫:২১ ধরা হয়। ভারতের স্বাধীনতার আগে এটি ছিল ভারতীয় প্রমাণ সময়ের সবচেয়ে নিকটবর্তী সময় অঞ্চল।
১৮৮৪ সালে সরকারি ভাবে বোম্বাই প্রমাণ সময় ও কলকাতা প্রমাণ সময় চালু হলে পরে রেলওয়ে কোম্পানিগুলি মাদ্রাজ প্রমাণ সময়কে দুই সময় অঞ্চলের মধ্যবর্তী একটি সময় অঞ্চল হিসেবে গণনা করত। এই জন্য এই সময় অঞ্চলকে ভারতের রেলওয়ে সময়ও বলা হয়।
২০০২ কলকাতা আমেরিকান কালচারাল সেন্টার জঙ্গি হানা

২০০২ সালের ২২ জানুয়ারি ভারতের পশ্চিমবঙ্গ রাজ্যের রাজধানী কলকাতার আমেরিকান কালচারাল সেন্টারে একটি ইসলামি জঙ্গি হানায় চার জন পুলিশ কনস্টেবল ও একজন বেসরকারি নিরাপত্তা কর্মী নিহত হন এবং ২০ জন লোক আহত হন। কলকাতার আমেরিকান কালচারাল সেন্টারে একটি গ্রন্থাগার, আমেরিকান দূতাবাসের জনসংযোগ কার্যালয়, একটি মুদ্রণ বিভাগ ও একটি সাংস্কৃতিক শাখা অবস্থিত।
ভারতীয় সময় সকাল ৬টা ১৫ মিনিট নাগাদ দুই জঙ্গি শাল মুড়ি দিয়ে মোটরসাইকেল চেপে আমেরিকান সেন্টার ভবনে প্রবেশের চেষ্টা করে। তারা চেকপয়েন্টে না থেমে একটি একে-৪৭ বন্দুক থেকে পুলিশ কর্মীদের দিকে গুলি ছুঁড়তে শুরু করে। পুলিশেরাও পালটা গুলি চালায়। মৃত চার পুলিশ কর্মী কলকাতা পুলিশের কনস্টেবল। অপর এক মৃত নিরাপত্তা কর্মী বেসরকারি নিরাপত্তা সংস্থা গ্রুপ ফোরের কর্মী। জঙ্গি হানায় মৃত কনস্টেবলরা হলেন পীযূষ সরকার, উজ্জ্বল বর্মণ, সুরেশ হেমব্রম ও অনুপ মণ্ডল। এঁরা কলকাতা শসস্ত্র পুলিশ বাহিনীর পঞ্চম ব্যাটেলিয়নের কর্মী ছিলেন।
দুটি সংগঠন এই হামলার দায় স্বীকার করে। হরকত-উল-জিহাদ-আল-ইসলামি (হুজি) সদস্য ফারহান মালিক হামলার দায় নিয়ে বলেন, এই হামলা “আমেরিকার অশুভ সাম্রাজ্যের” বিরুদ্ধে প্রতিবাদ। অন্যদিকে আসিফ রাজা কম্যান্ডো নামে আরেক ইসলামি জঙ্গি গোষ্ঠীর সদস্যও এই হামলার দায় স্বীকার করেন। কলকাতার বিশিষ্ট জুতো ব্যবসায়ী পার্থপ্রতিম রায়বর্মণের অপহরণ মামলাতেও ফারহান মালিক পুলিশের ‘ওয়ান্টেড’ তালিকাভুক্ত ছিলেন।
এই জঙ্গি হানার চারদিন পর সালিম ও জাহিদ নামে দুই জন জঙ্গি ঝাড়খণ্ড রাজ্যের হাজারিবাগে দিল্লি পুলিশের একটি দলের সঙ্গে সংঘর্ষে নিহত হন। এই দুই জঙ্গির মৃত্যুকালীন জবানবন্দী থেকে পুলিশ জানতে পারে, আমেরিকান সেন্টারে জঙ্গি হানার সঙ্গে আফতাব আনসারি জড়িত।
২০০২ সালের ২৩ জানুয়ারি দুবাই থেকে এই জঙ্গি হানার প্রধান অভিযুক্ত আফতাব আনসারি ওরফে ফারহান মালিক গ্রেফতার হন। ২০০২ সালের ৯ ফেব্রুয়ারি তাকে ভারতে নিয়ে আসা হয়। আনসারি পাকিস্তানি ভ্রমণ নথি নিয়ে ঘুরছিলেন। তার পাসপোর্ট নম্বর ছিল জে ৮৭২১৪২। এটি ২০০০ সালের ফেব্রুয়ারি মাসে লাহোর থেকে ইস্যু করা হয়েছিল। এই পাসপোর্টে তার নাম ছিল শাফিক মোহাম্মদ রানা।
২০০৫ সালের ২৮ এপ্রিল বিশেষ সি.বি.আই আদালত আফতার আনসারি ও অন্য ছয় জঙ্গিকে এই হানার জন্য দোষী সাব্যস্ত করে। ভারতীয় দণ্ডবিধির ১২১ নং ধারা অনুসারে, রাষ্ট্রের বিরুদ্ধে যুদ্ধ ঘোষণার অপরাধে আফতাব আনসারি ও জামিলুদ্দিন নাসিরের মৃত্যুদণ্ড হয়। অন্য ছয় দোষীর নাম হল রেহান আলম, মাশারাত হোসেন, আদিল হাসান, হসরত আলম ও শাকির আখতার।
২০১০ সালের ৫ ফেব্রুয়ারি কলকাতা হাইকোর্ট আফতাব আনসারি ও আমিলুদ্দিন নাসিরের মৃত্যুদণ্ডের নির্দেশে স্থগিতাদেশ জারি করে। তৎসহ অন্য তিন অভিযুক্তের ফাঁসির বদলে সাত বছরের কারাদণ্ড জারি করা হয়।
গোল তালাব

গোল তালাব (বাংলা অর্থ: "গোলাকার পুকুর") যা নবাব বাড়ি পুকুর নামেও পরিচিত। পুরান ঢাকার ইসলামপুরে আহসান মঞ্জিল এর উত্তর-পশ্চিম দিকে ও বুড়িগঙ্গা নদীর উত্তর-পশ্চিম দিকে ডিম্বাকৃতির গোল তালাবের অবস্থান। গোল তালাব, ঢাকার নগর সরকার কর্তৃক মনোনীত একটি সরকারি ঐতিহ্যবাহী স্থান।
গোল তালাবের ইতিহাস ১৯ শতক থেকে। এটি ২.২৩ একর এলাকা জুড়ে অবস্থিত এবং এর সর্বোচ্চ গভীরতা ২৩ ফুট (৭.০ মিটার)। এটিকে একটি পার্কে উন্নীত করার পরিকল্পনা রয়েছে। পুকুরটির চারপাশে একটি বেড়া রয়েছে।
পুকুরের আশেপাশে খেজুর, আম, নিম, কাঁঠাল এবং চীনা খেজুর গাছ দেখা যায়। এখানে মাছ, ব্যাঙ, পোকা ইত্যাদি জলজ প্রাণি রয়েছে। মাছের প্রজাতিগুলির মধ্যে রুই, তিলাপিয়া, সিলভার কার্প, পঙ্গাস, কাতল, কৈ, পুঁটি সহ আরও অনেক রয়েছে। এছাড়াও, বিভিন্ন ধরণের পোকামাকড়, প্রজাপতি, ছোট পাখি এবং জল কেউটে দেখা যায়। পুকুরের উত্তর-পশ্চিম দিকে গোসলের জন্য একটি ঘাট রয়েছে। পুকুরে নৌকা চালনা প্রতিযোগিতা অনুষ্ঠিত হয়। পুকুরের চারপাশে জনতার এবং হাঁটার জন্য একটি পথ রয়েছে।
গোল তালাব ঢাকার পাঁচটি পুকুরের মধ্যে একটি, যার শহুরে জলবায়ু পরিবেশ ও জীববৈচিত্র্যের উপর উল্লেখযোগ্য প্রভাব রয়েছে। পরিবেশ, অর্থনীতি এবং সমাজের সাথে এর সম্পর্ক মূল্যায়ন করতে ক্ষেত্র গবেষণা পরিচালিত হয়েছে। বাংলাদেশের স্ট্যামফোর্ড ইউনিভার্সিটি স্থাপত্য বিভাগের তিন সদস্য দ্বারা পরিমাণগত এবং গুণগত দুটি দিক বিবেচনা করে সামাজিক-পরিবেশগত জরিপের ফলাফল প্রকাশিত হয়েছে।
গোল তালেবের পানি পরীক্ষায় নিম্নলিখিত পানির মানের সঙ্গে কিছুটা দূষণের ইঙ্গিত পাওয়া যায়: ২৬১ মিলিগ্রাম/লিটার টিডিএস; ০.৫২৮ মিলিসিমেন্স/সেমি পরিবাহিতা মান; ৬.৯২ এর পিএইচ মান; ১৩.৯২ মিলিগ্রাম/লিটার দ্রবীভূত অক্সিজেন (ডিও); ১০ পিবিবি এর কম আর্সেনিক উপাদান; −২৩ মিলিগ্রাম/লিটার কেওডি মান; এবং ৫৯.৪ মিলিগ্রাম প্রতি লিটার বিওডি মান।
মওলভী খাজা আবদুল্লাহ কল্যাণ ট্রাস্ট এবং বাংলাদেশ পানি উন্নয়ন বোর্ড ২০০০ সালের জাতীয় পানি ব্যবস্থাপনা পরিকল্পনার অংশ হিসেবে যৌথভাবে এই পুকুরটির রক্ষণাবেক্ষণ করে। পানি উন্নয়ন পরিকল্পনার অংশ হিসেবে পুকুরটি পরিষ্কার এবং পুনর্নির্মাণ করা হয়েছে। ২০০৮ সালে, দ্য ডেইলি স্টার জানায় যে, ঢাকার ঐতিহ্যবাহী ভবন ও স্থাপনা, যার মধ্যে রয়েছে গোল টাল, শহরে হুমকির মুখে রয়েছে। ২০০৯ সালে ঢাকা সিটি কর্পোরেশন ঢাকার ৯৩টি স্থাপনা ও স্থাপনার সংরক্ষণের মর্যাদা পুনর্ব্যক্ত করে, সেগুলোর "ঐতিহাসিক, সৌন্দর্যমূলক, বৈজ্ঞানিক, সামাজিক, সাংস্কৃতিক, ধার্মিক, রাজনৈতিক এবং ঐতিহ্যমূলক মূল্যায়ন" বিবেচনা করে; ঢাকা মেট্রোপলিটন উন্নয়ন পরিকল্পনার অধীনে গোল টাল একটি স্বীকৃত ঐতিহ্যবাহী স্থান।
ইন্দাস সমষ্টি উন্নয়ন ব্লক

ইন্দাস সমষ্টি উন্নয়ন ব্লক হল ভারতের পশ্চিমবঙ্গ রাজ্যের বাঁকুড়া জেলার বিষ্ণুপুর মহকুমার একটি প্রশাসনিক বিভাগ। এই ব্লকটি ইন্দাস থানার অন্তর্গত। ব্লকের প্রধান কার্যালয় ইন্দাসে অবস্থিত।
ইন্দাস ব্লকটি অক্ষ-দ্রাঘিমাংশে অবস্থিত। এই ব্লকের আয়তন ২৫৫.১০ বর্গ কিলোমিটার।
ইন্দাস ব্লক/পঞ্চায়েত সমিতির অধীনস্থ গ্রাম পঞ্চায়েতগুলি হল: আকুই ১, আকুই ২, দিঘলগ্রাম, ইন্দাস ১, ইন্দাস ২, কারিসুন্দা, মঙ্গলপুর, রোল ও সাহাপুর।
ইন্দাস রেলওয়ে স্টেশন দক্ষিণ পূর্ব রেল এর আদ্রা রেলওয়ে বিভাগের অন্তর্গত একটি রেল স্টেশন। এটি বাঁকুড়া-মসাগ্রাম লাইনের ওপর অবস্থিত।
২০০১ সালের জনগণনা অনুসারে, ইন্দাস ব্লকের জনসংখ্যা ১৫২,৮২৯। এর মধ্যে ৭৮,৩২৪ জন পুরুষ এবং ৭৪,৫০৫ জন মহিলা। ১৯৯১-২০০১ দশকে ইন্দাস ব্লকের জনসংখ্যা বৃদ্ধির হার ১৫.৪৮%।
ভারতীয় শতাব্দী

ভারতীয় শতাব্দী বা (ভারতের শতাব্দী) একটি এমন একটি ধারণা যার মাধ্যমে বোঝানো হয় যে একবিংশ শতাব্দীতে সম্ভবত ভারতের প্রাধান্য সর্বাধিক হবে। উল্লেখ্য, বিংশ শতাব্দীকে প্রায়শই আমেরিকান শতাব্দী এবং ঊনবিংশ শতাব্দীকে ব্রিটিশ শতাব্দী বলে চিহ্নিত করা হয়।
বিশেষজ্ঞদের মত, গণমাধ্যমের সূত্র ও অর্থনীতি ঐতিহাসিক অ্যাঙ্গাস ম্যাডিসনের গ্রন্থ "দ্য ওয়ার্ল্ড ইকোনমি: আ মিলেনিয়াল পারসপেক্টিভ" অনুসারে, ১ খ্রিষ্টাব্দ থেকে ১০০০ খ্রিষ্টাব্দ পর্যন্ত ভারত ছিল বিশ্বের বৃহত্তম অর্থনৈতিক শক্তি। এছাড়াও, যেসময় চীন বিশ্বের প্রধান অর্থনৈতিক শক্তিতে পরিণত হয়, সেই সময়ও ভারত ছিল বিশ্বের দ্বিতীয় বৃহত্তম অর্থনৈতিক শক্তি। বিশ্বের আয়ে ভারতের অংশ ১৭০০ সালে ২৭% (এই সময় ইউরোপের অংশ ছিল ২৩%) থেকে ১৯৫০ সালে নেমে হয় ৩%।
সপ্তদশ শতাব্দীতে বিশ্বের জিডিপির ৬০-৭০ শতাংশ ছিল ভারত ও চীনের।
একাধিক অর্থনৈতিক ঐতিহাসিক অভিযোগ করে থাকেন, বিদেশি শাসন ভারতের অর্থনৈতিক অবক্ষয়ের মূল কারণ। কারণ, এই সময় ভারতীয় শিল্পগুলিতে বিনিয়োগের পরিমাণ সীমিত হয়ে পড়েছিল।
ভারতকে একটি 'সম্ভাব্য সুপারপাওয়ার’ হিসেবে গণ্য করা হয়। দক্ষিণ এশিয়ার রাজনৈতিক, অর্থনৈতিক, সামরিক, সাংস্কৃতিক ও জনপরিসংখ্যান-সংক্রান্ত সব ক্ষেত্রে ভারতের স্বাভাবিক আধিপত্যকে কারণ হিসেবে দর্শানো হয়। দক্ষিণ এশিয়ার জনসংখ্যার ৭৭% ভারতের অধিবাসী, জিডিপির ৭৫% ভারতের, অঞ্চলের ৭৭% ভারতের অন্তর্ভুক্ত, ৮০% সামরিক বাজেট ভারতে ব্যয়িত হয় এবং সামরিক বাহিনীর ৮২% ভারতের। জনসংখ্যাবহুল গণতন্ত্র এই দেশের প্রাধান্যের একটি অন্যতম প্রধান কারণ। ভারত দক্ষিণ এশিয়ার বৃহত্তম অর্থনৈতিক শক্তি। এদেশের জিডিপি বৃদ্ধির হার ৯.২%, যা যথেষ্ট ভাল হার বলে বিবেচিত হয়। রাজনৈতিক বিশেষজ্ঞ সি. রাজা মোহনের মতে: 
"India's omnidirectional engagement with the great powers has paid off handsomely. Never before has India had such expansive relations with all the major powers at the same time—a result not only of India's increasing weight in the global economy and its growing power potential, but also of New Delhi's savvy and persistent diplomacy." 
ভারতের জনসংখ্যার বিশালতা ও সুস্থায়িত্ব এবং আর্থিক ও সামরিক ক্ষেত্রগুলির দ্রুত বর্ধনশীলতার জন্য এই দেশকে একটি উঠতি শক্তি হিসেবে গণ্য করা হয়। ভারতের নিরাপত্তা বাজেট দক্ষিণ এশিয়া অঞ্চলে বৃহত্তম। সেই জন্য ভারত সামরিক অস্ত্র ও আন্তঃমহাদেশীয় ব্যালিস্টিক ক্ষেপণাস্ত্র নির্মাণ এবং দুটি এয়ারক্র্যাফট ক্যারিয়ার পরিচালনায় সক্ষম। ভারত সফলভাবে ব্যালিস্টিক ক্ষেপণাস্ত্র কর্মসূচিও গ্রহণ করতে সক্ষম হয়েছে এবং ভারত চতুর্থ দেশ যারা এই কর্মসূচি সফলভাবে গ্রহণ করতে পেরেছে। ২০০৭ সালে ভারত চতুর্থ রাষ্ট্র হিসেবে মানবচালিত মহাকাশ যাত্রার উদ্দেশ্যে অ্যাটমোস্পেরিক রেন্ট্রি সম্পূর্ণ করেছে, যা এই দেশের বৈজ্ঞানিক অগ্রগতির একটি সূচক। এছাড়াও ভারত সফলভাবে চাঁদে ও মঙ্গল গ্রহে মহাকাশযান পাঠিয়েছে।
প্রযুক্তির ক্ষেত্রে বিনিয়োগ ও শিক্ষাব্যবস্থার উন্নতির ফলে ভারতে অনেক শিল্পও স্থাপিত হয়েছে। তবে বিশেষজ্ঞদের মতে সুপারপাওয়ার হয়ে উঠতে গেলে ভারতকে এখনও বেশ কিছু অর্থনৈতিক, রাজনৈতিক ও সামাজিক সমস্যার সমাধান করতে হবে।
আব্দুস সালাম তালুকদার

আব্দুস সালাম তালুকদার (৪ নভেম্বর ১৯৩৬ - ২০ আগস্ট ১৯৯৯) বাংলাদেশের একজন আইনজীবী ও রাজনীতিবিদ ছিলেন। তিনি বিএনপির মহাসচিব ও সরকারের এলজিআরডি মন্ত্রী ছাড়াও রাষ্ট্রপতি জিয়াউর রহমানের আইন, বিচার ও সংসদ বিষয়ক প্রতিমন্ত্রীসহ সরকারের গুরুত্বপূর্ণ অনেক দায়িত্ব পালন করেন। বাংলাদেশ জাতীয়তাবাদী দলের প্রতিষ্ঠাতাদের মধ্যে তিনি ছিলেন অন্যতম। তিনি ছিলেন চারদলীয় ঐক্যজোটের অন্যতম প্রতিষ্ঠাতা এবং সফলতার সাথে চারদলীয় লিঁয়াজো কমিটির চেয়ারম্যানের দায়িত্ব পালন করেন। ১৯৯০-এর স্বৈরাচার বিরোধী আন্দোলনে রাজপথে ব্যারিষ্টার আব্দুস সালাম তালুকদার গুরুত্বপূর্ণ ভূমিকা পালন করেন।
আব্দুস সালাম তালুকদার ১৯৩৬ সালের ৪ নভেম্বর জামালপুর জেলার সরিষাবাড়ী উপজেলার মুলবাড়ী গ্রামের সম্ভ্রান্ত তালুকদার পরিবারে জন্মগ্রহণ করেন। তার পিতা রিয়াজ উদ্দিন তালুকদার জামালপুর জেলার মধ্যে একজন দানশীল ও ধার্মিক ব্যক্তি ছিলেন।
ব্যারিস্টার আব্দুস সালাম তালুকদার বিএনপির মহাসচিব ও সরকারের এলজিআরডি মন্ত্রী হিসেবে দায়িত্ব পালন করেন। বিএনপির প্রতিষ্ঠাতাদের মধ্যে তিনি ছিলেন অন্যতম। স্বৈরাচারী এরশাদের বিরুদ্ধে আন্দোলনরত চারদলীয় ঐক্যজোটের রূপকার ও সফলতার সঙ্গে চারদলীয় লিয়াজো কমিটির চেয়ারম্যানের দায়িত্ব পালন করেন। ৯০’র স্বৈরাচারবিরোধী আন্দোলনে রাজপথেও তিনি গুরুত্বপূর্ণ ভূমিকা পালন করেন ।
তিনি জিয়াউর রহমানের মন্ত্রিসভায় ও আবদুস সাত্তারের মন্ত্রিসভায় আইন ও বিচার প্রতিমন্ত্রী হিসেবে দায়িত্ব পালন করেন।
১৯৭৯ সালের দ্বিতীয় ও ১৯৯১ সালের পঞ্চম জাতীয় সংসদ নির্বাচনে তিনি বাংলাদেশ জাতীয়তাবাদী দলের প্রার্থী হিসেবে জামালপুর-৪ আসন থেকে সংসদ সদস্য নির্বাচিত হন।
১৯৯৯ সালের ২০ আগস্ট হার্টের বাইপাস সার্জারি করানোর জন্য সিঙ্গাপুরের উদ্দেশে রওনা হওয়ার পথে শাহজালাল আন্তর্জাতিক বিমানবন্দরে হৃদযন্ত্রের ক্রিয়া বন্ধ হয়ে মৃত্যুবরণ করেন ।
ময়ূরঝর্ণা এলিফ্যান্ট রিজার্ভ

ময়ূরঝর্ণা এলিফ্যান্ট রিজার্ভ হল পূর্ব ভারতের একমাত্র এলিফ্যান্ট রিজার্ভ। এটি পশ্চিমবঙ্গ রাজ্যের পশ্চিম মেদিনীপুর ও বাঁকুড়া জেলায় অবস্থিত। এই এলিফ্যান্ট রিজার্ভের আয়তন ৪১৪.০৬ বর্গ কিলোমিটার এবং সংলগ্ন ১৪৩৬ বর্গ কিলোমিটার অঞ্চলকে এই রিজার্ভের ‘প্রভাবিত অঞ্চল’ ঘোষণা করা হয়েছে। এই রিজার্ভের হাতির সংখ্যা ১৯৮৭ সালে ছিল ৪৭। ২০১০ সালে এই সংখ্যা বেড়ে হয় ১১৮। ২০০২ সালে পশ্চিমবঙ্গ সরকার এটিকে একটি রিজার্ভ ঘোষণা করে।
ময়ূরঝর্ণা এলিফ্যান্ট রিজার্ভ পশ্চিমবঙ্গ বন দফতরের পশ্চিম মেদিনীপুর বিভাগের কাঁকড়াঝোড়, ময়ূরঝর্ণা, বাঁশপাহাড়ি ও ভুলাবেদা বন (১৩১.৫০ বর্গ কিলোমিটার এলাকা) এবং কংসাবতী সয়েল কনজারভেশন বিভাগ-২-এর পোপো, বারুদি, কুইলাপাল (পি) ইত্যাদি বন ব্লক (৮৮.৫০ বর্গ কিলোমিটার), পশ্চিম মেদিনীপুর বিভাগের সেয়ারবিন্দা, উদালচুয়া, জলপুকুরিয়া ও বেলপাহাড়ি বন ব্লক (৬৪.৫৬ বর্গ কিলোমিটার) এবং কংসাবতী সয়েল কনজারভেশন বিভাগ-২-এর কুইলাপাল (পি), নান্না, ধাদকা ও কুচিপাড়া বন ব্লক (৩৮ বর্গ কিলোমিটার) এবং বাঁকুড়া (দক্ষিণ) বিভাগের রানিবাঁধ, মোটগোদা (পি) চেন্দোপাথর ইত্যাদি বন ব্লক (৯১.৫০ বর্গ কিলোমিটার) নিয়ে গঠিত।
সিরিল সিকদার

সিরিল সিকদার নেপালে বাংলাদেশের রাষ্টদূত ছিলেন। ২০০১ সালে তাকে এই দায়িত্ব আসিন করেছিলেন। তিনি একজন কাথলিক খ্রীস্টান। বাংলাদেশের সংখ্যালঘু খ্রীস্টান সম্প্রদায়ের মধ্যে প্রথম কোন ব্যক্তি যিনি একজন রাষ্টদূত এর মত গুরুত্বপূর্ণ দায়িত্ব পেয়েছিলেন।
তিনি বাংলাদেশ হিন্দু-বৌদ্ধ-খ্রিস্টান ঐক্য পরিষদের সভাপতির দায়িত্ব পালন করেছেন অনেক দিন। তিনি অসুস্থ্য থাকা অবস্থায় ২২ ফেব্রুয়ারি ২০১৫ সালে ৭৮ বছর বয়সে ঢাকায় নিজ বাসায় মারা যান।
১৯৩৮ সালের ৪ সেপ্টেম্বর বরিশালের বাবুগঞ্জের উত্তর দেহেরগতি গ্রামে সিকদার পরিবারে তার জন্ম হয়। তার পিতা ললিত ফ্রান্সিস সিকদার স্থানীয় সেন্ট আলফ্রেড উচ্চ বিদ্যালয়ের শিক্ষক ছিলেন। মাতা তেরেজা সুধীরাবালা সিকদার। পাঁচ ভাই-বোনের মধ্য তিনি ছিলেন তৃতীয়। তার স্ত্রীর নাম মাগারেট সিকদার। তাদের ৪ মেয়ে ও ১ ছেলে।
বরিশালের সেন্ট আলফ্রেড উচ্চ বিদ্যালয় থেকে মাধ্যমিক পাস করে ঢাকায় আসেন। ঢাকায় উচ্চ মাধ্যমিক ও এলএলবি পাস করে ঢাকায় ও চট্টগ্রামে বিভিন্ন প্রতিষ্ঠানে চাকরি করেন।১৯৭২ সাল থেকে তিনি আইন পেশার সাথে জড়িত হন।
এডভোকেট সিরিল সিকদার ১৯৮৮ সালে বাংলাদেশ হিন্দু-বৌদ্ধ-খ্রিস্টান ঐক্য পরিষদের প্রতিষ্ঠাকালীন সময়ে তিনি অত্যন্ত গুরুত্বপূণ দায়িত্ব পালন করেছেন। এই সংগঠনের ৬ জন আহ্বায়কের মধ্যে তিনি ছিলেন অন্যতম। তিনি সংখ্যালঘু সম্প্রদায়ের হয়েও বৃহত্তর মুসলিম সমাজে ব্যপক সুপরিচিত ছিলেন। তিনি সুপ্রিম কোট এর আইনজীবী ছিলেন।এছাড়া তিনি বাংলাদেশ আওয়ামী লীগ এর উপদেষ্টাও ছিলেন। তিনি খ্রীস্টানদের ধমীয় প্রতিষ্ঠানের আইনি পরামশ দিতেন। তিনি সব চেয়ে বেশি সুপরিচিত ছিলেন বাংলাদেশ হিন্দু-বৌদ্ধ-খ্রিস্টান ঐক্য পরিষদের হয়ে সংখ্যালঘুদের পক্ষে কাজ করে। রাজনীতি করার জন্য তিনি ১৯৯৬ সালে মাসাধিককাল কারান্তরালেও কাটিয়েছেন। ৯০-এর দশকে তিনি বাংলাদেশ খ্রীষ্টান এসোসিয়েশনের সভাপতিও ছিলেন।
২০১৫ আইসিসি বিশ্ব টুয়েন্টি২০ বাছাইপর্ব

২০১৫ আইসিসি বিশ্ব টুয়েন্টি২০ বাছাইপর্ব () ২০১৬ সালের আইসিসি বিশ্ব টুয়েন্টি প্রতিযোগিতায় অংশগ্রহণের লক্ষ্যে ৬-২৬ জুলাই ২০১৫ তারিখে নেদারল্যান্ডস ও স্কটল্যান্ডে যৌথভাবে অনুষ্ঠিত হয়। এটি আইসিসি বিশ্ব টুয়েন্টি২০ বাছাইপর্ব‎ প্রতিযোগিতার ৫ম আসর। আন্তর্জাতিক ক্রিকেট কাউন্সিলের নির্দেশনায় এ প্রতিযোগিতাটি আইসিসি বিশ্ব টুয়েন্টি২০ প্রতিযোগিতায় যোগ্যতা অর্জনের অংশবিশেষ। অংশগ্রহণকারী ১৪ দলের মধ্যে ৫১টি খেলা অনুষ্ঠানের সিদ্ধান্ত নেয়া হয়েছে যা সর্বশেষ আসরে ১৬ দলের মধ্যে ৭২ খেলার আয়োজন করা হয়েছিল। এ প্রতিযোগিতাটি আইসিসি বিশ্ব টুয়েন্টি২০ বাছাইপর্বের অংশবিশেষ। শীর্ষস্থানীয় ছয় দল ২০১৬ সালের আইসিসি বিশ্ব টুয়েন্টি২০ প্রতিযোগিতায় অংশগ্রহণের সুযোগ পাবে।
বৃষ্টির কারণে চূড়ান্ত খেলায় মাঠে কোন বল গড়ায়নি। ফলে স্কটল্যান্ড ও নেদারল্যান্ডস দল যৌথভাবে ট্রফি ভাগাভাগি করে নেয়।
নিম্নবর্ণিত দলসমূহ প্রতিযোগিতায় অবতীর্ণ হয়:-
অংশগ্রহণকারী ১৪-দল থেকে শীর্ষ ৬-দল ২০১৬ সালের আইসিসি বিশ্ব টুয়েন্টি২০ প্রতিযোগিতার প্রথম রাউন্ডে খেলবে। সেখানে দলগুলো ৩০ এপ্রিল, ২০১৪ তারিখে প্রকাশিত আইসিসি টুয়েন্টি২০ আন্তর্জাতিক চ্যাম্পিয়নশীপের ৯ম ও ১০ স্থানে অবস্থানকারী বাংলাদেশ ও জিম্বাবুয়ের সাথে প্রতিদ্বন্দ্বিতায় অবতীর্ণ হবে।
 ২০১৬ আইসিসি বিশ্ব টুয়েন্টি২০ এবং ২০১৯ আইসিসি বিশ্ব টুয়েন্টি২০ বাছাইপর্বের জন্য নির্বাচত।
ড. ভূপেন হাজারিকা আঞ্চলিক সরকারি চলচ্চিত্র ও টেলিভিশন প্রতিষ্ঠান

ড. ভূপেন হাজারিকা আঞ্চলিক সরকারি চলচ্চিত্র ও টেলিভিশন প্রতিষ্ঠান () হচ্ছে অসমের গুয়াহাটিতে অবস্থিত একটি চলচ্চিত্র শিক্ষা প্রতিষ্ঠান। এটি সমগ্র উত্তর-পূর্ব ভারতের একমাত্র চলচ্চিত্র ও দুরদর্শন বিষয়ক প্রশিক্ষণ প্রতিষ্ঠান। গুয়াহাটির কাহিলীপাড়ায় অবস্থিত এই প্রতিষ্ঠানটির নাম প্রথমে অসমীয়া চলচ্চিত্র নির্মাতা জ্যোতিপ্রসাদ আগরওয়ালার স্মৃতিতে নামকরণ করা হয়েছিল। ১৯৬৮ সালে জ্যোতি চিত্রবন ফিল্ম ষ্টুডিও নামে এটি স্থাপন করা হয়েছিল। ২০১১ সালে ভূপেন হাজারিকার মৃত্যুর পর তার সম্মানে ২০১৬ সালে এটি নাম পরিবর্তন করে বর্তমান নাম রাখা হয়।
প্রথম অসমীয়া চলচ্চিত্র নির্মাণ করেছিলেন জ্যোতিপ্রসাদ আগরওয়ালা। জয়মতী চলচ্চিত্র নির্মাণের জন্য তিনি ভোলাগুরি চা-বাগানে চিত্রবন নামক একটি অস্থায়ী ষ্টুডিও স্থাপন করেছিলেন। ১৯৫১ সালে জ্যোতিপ্রসাদ আগরওয়ালার মৃত্যুর পর অসমের বিখ্যাত গায়ক ভূপেন হাজারিকা জ্যোতিপ্রসাদ আগরওয়ালার স্মৃতিতে অসমে একটি ষ্টুডিও স্থাপন করার জন্য দাবী করেন। কলাগুরু বিষ্ণুপ্রসাদ রাভা এই দাবীতে সমর্থন প্রকাশ করেন। 
১৯৬১ সালে অসমের প্রাক্তন মুখ্যমন্ত্রী বিমলা প্রসাদ চলিহা জ্যোতি চিত্রবন স্থাপনের জন্য গুয়াহাটির কাহিলীপাড়ায় ৭৩ বিঘা জমি দান করেন। ১৯৬৮ সালের ১৭ জানুয়ারী তারিখে তিনিই জ্যোতিচিত্রবন উদ্বোধন করেন।
১৯৯৯ সালে জ্যোতি চিত্রবনকে আনুষ্ঠানিকভাবে "জ্যোতি চিত্রবন চলচ্চিত্র ও দুরদর্শন প্রশিক্ষণ প্রতিষ্ঠান" হিসেবে প্রতিষ্ঠা করে চলচ্চিত্র ও দুরদর্শনের সংশ্লিষ্ট বিষয়ের শিক্ষা প্রদানের প্রতিষ্ঠান হিসেবে গড়ে তোলা হয়। 
জ্যোতি চিত্রবন (চলচ্চিত্র স্টুডিও) সোসাইটি, ২০১১ সাল পর্যন্ত এই স্টুডিও পরিচালনার জন্য প্রয়োজনীয় সব ধরনের অডিও-ভিজুয়াল সরঞ্জাম সরবরাহের জন্য নিয়োজিত ছিল। ২০১১ সালে প্রতিষ্ঠানটি স্টুডিও থেকে বিভক্ত হয়ে যায় এবং আঞ্চলিক সরকারি চলচ্চিত্র ও টেলিভিশন প্রতিষ্ঠান নামে সরকারি প্রতিষ্ঠান হিসেবে স্বীকৃতি পায়। এরপর ২০১৬ সালে আসাম সরকার এটির নাম পরিবর্তন করে ডঃ ভূপেন হাজারিকা আঞ্চলিক সরকারি চলচ্চিত্র ও টেলিভিশন প্রতিষ্ঠান হিসেবে নামকরণ করে।
এই প্রতিষ্ঠানে বর্তমানে নিম্নোক্ত চারটি কোর্স রয়েছে:
মার্কাস ট্রেসকোথিক

মার্কাস এডওয়ার্ড ট্রেসকোথিক, এমবিই (; জন্ম: ২৫ ডিসেম্বর, ১৯৭৫) সমারসেটের কেনশাম এলাকায় জন্মগ্রহণকারী প্রথিতযশা সাবেক ও বিখ্যাত ইংরেজ আন্তর্জাতিক ক্রিকেট তারকা। ইংল্যান্ড ক্রিকেট দলের পক্ষে টেস্ট ও একদিনের আন্তর্জাতিকে প্রতিনিধিত্ব করেছেন। ‘ট্রেসকো’ ডাকনামে পরিচিত বামহাতি উদ্বোধনী ব্যাটসম্যান মার্কাস ট্রেসকোথিক প্রথম-শ্রেণীর কাউন্টি ক্রিকেটে সমারসেট দলের হয়ে খেলেন।
১৯৯৩ সালে সমারসেট দলের পক্ষে কাউন্টি ক্রিকেটে অভিষেক ঘটে তার। খুবই দ্রুততার সাথে নিজেকে জাতীয় দলে খেলার উপযোগী করে তোলেন।
অক্টোবর, ২০০৮ সালে সমারসেট কর্তৃপক্ষ মার্কাস ট্রেসকোথিককে আর্থিক সুবিধা গ্রহণের মৌসুমের জন্যে নির্বাচিত করে। ঐ মৌসুমের অংশ হিসেবে টানটনের কাউন্টি গ্রাউন্ডটিকে বেসবল মাঠে পরিণত করা হয়। মার্কাস ট্রেসকোথিকের নেতৃত্বে ক্রিকেটারদের দল ‘মার্কাস ট্রেসকোথিক ব্যাঞ্জার্স’ নাম ধারণ করে গ্রেট ব্রিটেন জাতীয় বেসবল দলের মুখোমুখি হয়। এতে তার দল ১-২১ ব্যবধানে পরাভূত হয়েছিল।
সমগ্র খেলোয়াড়ী জীবনে ইংল্যান্ডের পক্ষে ৭৬ টেস্ট ও ১২৩ ওডিআইয়ে অংশগ্রহণ করেছেন তিনি।
জুলাই, ২০০০ সালে জিম্বাবুয়ে দলের বিপক্ষে একদিনের আন্তর্জাতিকে অভিষেক ঘটে। ঐ বছরেরই আগস্ট মাসে ওয়েস্ট ইন্ডিজের বিপক্ষে টেস্টে অভিষেক হয় তার। সাবেক অধিনায়ক নাসের হুসেনের সাথে ট্রেসকোথিকের সুন্দর সম্পর্ক ছিল যা তার ব্যাটিংয়ে ভিত্তি এনে দেয়। এছাড়াও, গ্রাহাম গুচ ও ডেভিড গাওয়ারের ব্যাটিংও তার উপর সবিশেষ প্রভাব বিস্তার করেছে।
২০০২ সালে সফরকারী ভারতের বিপক্ষে সিরিজের প্রথম টেস্টে বৃদ্ধাঙ্গুলি ভেঙ্গে যায় তার। ফলশ্রুতিতে দ্বিতীয় টেস্টে তার স্থলাভিষিক্ত হয়ে অভিষেক ঘটে রবার্ট কী’র। কিন্তু রবার্ট কী’র দূর্বল ক্রীড়াশৈলী প্রদর্শনের কারণে ও আঘাত থেকে সেরে ওঠায় ট্রেসকোথিককে পুনরায় সিরিজের চতুর্থ টেস্টে দলে ফিরিয়ে আনা হয়।
আক্রমণধর্মী উদ্বোধনী ব্যাটসম্যান হিসেবে, ইংরেজ ক্রিকেটার হিসেবে সবচেয়ে বেশি ওডিআই সেঞ্চুরি করেছেন। এছাড়াও টুয়েন্টি২০ ক্রিকেটে ইংল্যান্ডের পক্ষে সবচেয়ে দ্রুততম অর্ধ-শতকের অধিকারী তিনি। এছাড়াও, তিনি স্লিপে অবস্থান করে ফিল্ডিংয়ে দক্ষতার পরিচয় দিয়েছেন। মাঝে-মধ্যে মিডিয়াম পেস বোলিংসহ ইংল্যান্ডের পক্ষে ৫টি একদিনের আন্তর্জাতিকে উইকেট-রক্ষণেরও দায়িত্বে ছিলেন।
মাত্র দুইজন খেলোয়াড়ের একজন হিসেবে মার্কাস ট্রেসকোথিক তিনবার (২০০০, ২০০৯ ও ২০১১) পিসিএ বর্ষসেরা খেলোয়াড়ের পুরস্কার লাভ করেন। অপরজন হলেন - নিউজিল্যান্ডীয় বিখ্যাত ক্রিকেট তারকা স্যার রিচার্ড হ্যাডলি (১৯৮১, ১৯৮৪ ও ১৯৮৭)।
খাড়ি

খাড়ি ভারতের পশ্চিমবঙ্গ রাজ্যের দক্ষিণ চব্বিশ পরগণা জেলার রায়দিঘি থানার অন্তর্গত আদিগঙ্গার পূর্ব তীরে অবস্থিত একটি প্রত্নস্থল।
উত্তর-পশ্চিম সুন্দরবন-এর অন্তর্গত এই গ্রামটি হিন্দুযুগের প্রাচীন ঐতিহাসিক স্থান 'খাড়ি-মণ্ডল' বা 'খাড়ি বিষয়'-এর ভৌগোলিক স্মৃতি আজও বহন করে চলেছে। এই অঞ্চলের নিকট দিয়ে ভাগীরথী বা 'আদিগঙ্গা' অজস্র সংকীর্ণ ধারায় প্রবাহিত হয়ে বঙ্গোপসাগরে মিলিত হত৷ প্রাচীন ভাগীরথীর পশ্চিমতীর ছিল 'পশ্চিমখাড়ি' (এর অন্তর্ভুক্ত ছিল বর্তমান হাওড়া জেলার 'বেতড়') এবং পূর্বতীর ছিল 'পূর্বখাড়ি' (বর্তমান খাড়ি গ্রাম)। এই পূর্বখাড়ি ছিল পাল ও সেনযুগের পৌণ্ড্রবর্ধনভুক্তির অধীনে।
দশম-একাদশ শতাব্দীতে রচিত বৌদ্ধ ডাকার্ণব তন্ত্র গ্রন্থে খাড়িকে বৌদ্ধ তান্ত্রিকদের চৌষট্টি পীঠের একটি পীঠ বলে উল্লেখ করা হয়েছে। খাড়ি গ্রামের দক্ষিণ-পশ্চিমে অবস্থিত লাট বকুলতলা থেকে আবিষ্কৃত লক্ষ্মণ সেনের তাম্রলিপিতে খাড়িকে পুণ্ড্রবর্ধন ভুক্তির একটি মন্ডল হিসেবেও উল্লেখ করা হয়েছে।
সাবেক চব্বিশ পরগনা অঞ্চল থেকে প্রাপ্ত সেনরাজা বিজয়সেন ও লক্ষ্মণসেন-এর দুটি তাম্রপট্টলিপিতে খাড়িকে একটি 'বিষয়' (বিজয়সেনের বারাকপুরলিপি) এবং 'মণ্ডল' (লক্ষণসেনের সুন্দরবনলিপি) বলে উল্লেখ করা হয়েছে। এই 'বিষয়' বা 'মণ্ডল' অনেকটা আধুনিক 'মহকুমা'র মত ছিল বলে অনুমিত হয়।
লক্ষ্মণসেনের সুন্দরবনলিপি থেকে জানা যায়, দ্বাদশ শতকের শেষে (১১৯৬ খ্রিস্টাব্দ) অযোধ্যা থেকে আগত পালবংশের 'মহারাজাধিরাজ' উপাধিধারী শ্রীমদ্ ডোম্মনপাল নামে এক সামন্ত রাজা 'পূর্বখাড়ি'তে (বর্তমান খাড়ি গ্রাম) স্বাধীন রাজ্য স্থাপন করেন।
লক্ষ্মণসেনের রাজত্বের শেষদিকে তাঁর অধীন সামন্তরাজারা বিদ্রোহ ঘোষণা করে স্বাধীনতা করায় কেন্দ্রীয় শাসনব্যবস্থা শিথিল হয়ে পড়ছিল। এখানকার জাতিভেদ-বর্ণপ্রথা জর্জরিত পৌণ্ড্রক্ষত্রিয় ও মাহিষ্যপ্রধান হিন্দুসমাজ শ্রীমদ্ ডোম্মনপালের নেতৃত্বে সামাজিক বিদ্রোহে অংশগ্রহণ করেছিল বলে অনুমান করা হয়।
খাড়ি গ্রামের নারায়ণীতলায় একটি সাধারণ ইটের ঘরে শক্তিমূর্তি 'নারায়ণী'র অধিষ্ঠান; মূর্তিটি চতুর্ভূজা, ত্রিনয়না ও সিংহবাহিনী। ষোড়শ-সপ্তদশ শতাব্দীতেই এই ধরনের তান্ত্রিক পীঠস্থানের উৎপত্তি বলে মনে করা হয়। নারায়ণী মূর্তির পাশেই ঘোড়ার পিঠে আসীন ধর্মযোদ্ধা গাজীসাহেবের (পীর বড়খাঁ গাজী) মূর্তি অবস্থিত। হিন্দু-মুসলমান নির্বিশেষে গাজীসাহেবের পূজারী ভক্ত বিদ্যমান। সেনরাজত্বকালের শেষে এখানকার জাতিভেদ-বর্ণপ্রথা জর্জরিত নিম্নবর্গীয় হিন্দুসমাজের মুসলমান পীর-গাজী সাহেবদের থেকে ইসলাম ধর্ম গ্রহণের স্পষ্ট আভাস মেলে। ইংরেজ আমলে পাদরী সাহেবদেরও খ্রিস্টধর্ম প্রচারের অন্যতম ক্ষেত্র ছিল এটি৷ ১৮৫৭ সালেই খাড়ি গ্রামে একটি গির্জা, একটি ইংরেজি স্কুল এবং বহু বাঙালি খ্রিস্টানের (ধর্মান্তরিত) বিবরণ পাওয়া যায়। সমাজ ও সংস্কৃতির বিভিন্ন সময়ের স্তর আজও খাড়ি গ্রামে সুবিন্যস্ত।
ঊনবিংশ শতাব্দির মধ্যভাগে সুন্দরবন অঞ্চলের জঙ্গল কাটার সময় খাড়ি অঞ্চলে বেশ কিছু মন্দিরের ধ্বংসাবশেষ আবিষ্কৃত হয়। এছাড়া ব্রোঞ্জ ও পাথর নির্মিত বেশ কয়েকটি মূর্তি ও অন্যান্য প্রত্নসামগ্রী এই অঞ্চল থেকে আবিষ্কৃত হয়েছে। এই অঞ্চল থেকে আবিষ্কৃত আনুমানিক দশম-একাদশ শতাব্দীতে নির্মিত কালো পাথরের দুইটি বিষ্ণুমূর্তি ও কালো পাথরের তিনটি অলঙ্কৃত দেওয়াল স্তম্ভ কলকাতা বিশ্ববিদ্যালয়ের আশুতোষ সংগ্রহালয়ে সংরক্ষিত রয়েছে। ১৯৮৮ খ্রিস্টাব্দের ডিসেম্বর মাসে একটি প্রাচীন দক্ষিণমুখী, ত্রিখিলান একরত্ন রাধা-গোবিন্দ মন্দির রক্ষণাবেক্ষণের অভাবে ধ্বংসপ্রাপ্ত হয়।
মাওয়ারান্নাহর

মাওয়ারান্নাহর, এছাড়াও ট্রান্সঅক্সানিয়া বা ট্রান্সঅক্সিয়ানা নামেও পরিচিত, মধ্য এশিয়ার অংশবিশেষের প্রাচীন নাম। বর্তমান উজবেকিস্তান, তাজিকিস্তান, দক্ষিণ কিরগিজস্তান ও দক্ষিণপশ্চিম কাজাখস্তান জুড়ে এই অঞ্চল বিস্তৃত। ভৌগলিকভাবে এর অবস্থান আমু দরিয়া ও সির দরিয়া নদীদ্বয়ের মধ্যে। রোমানরা একে ট্রান্সঅক্সানিয়া (অক্সাস অববাহিকা) বলত। আরবরা একে বলত মাওয়ারান্নহর (নদীর অববাহিকা)। ইরানিদের কাছে এই অঞ্চল তুরান বলে পরিচিত ছিল। ফারসি মহাকাব্য শাহনামায় তুরান নামটি ব্যবহার হয়েছে।
অমরত্ব

অমরত্ব হলো অনন্ত জীবন বা চিরকালের জন্য বাস করার ক্ষমতা। কুরআন বলে, প্রতিটি প্রাণী মৃত্যুর স্বাদ গ্রহণ করবে। আর ‘অবশ্যই কিয়ামতের দিনে তাদের প্রতিদান পরিপূর্ণভাবে দেয়া হবে। সুতরাং যাকে জাহান্নাম থেকে দূরে রাখা হবে এবং জান্নাতে প্রবেশ করানো হবে সে-ই সফলতা পাবে। আর দুনিয়ার জীবন শুধু ধোঁকার সামগ্রী (কিছু কথা)। সমস্ত ধর্ম এবং মত-পথ সবাই জানে মৃত্যু নিশ্চিত।
কিছু কিছু বিজ্ঞানী, ভবিষ্যৎবাদী এবং দার্শনিকরা মানব শরীরের অমরত্ব সম্পর্কে তত্ত্ব দিয়ে গেছেন, এবং কেউ কেউ ভাবতেন একুশ শতাব্দীর প্রথম কয়েক দশকেই অমরত্ব লাভ করার সম্ববনা থাকে। অন্যরা বিশ্বাস করেন (বর্ধিত জীবন) অল্পসময়ে অর্জন করা সম্ভব, যা অনির্দিষ্ট ভবিষ্যতে আরো গবেষণার মাধ্যমে সাফল্য অর্জনের লক্ষ্যে অপেক্ষমাণ। গবেষক অব্রে ডে গ্রে একগুচ্ছ বায়োমেডিকেল নবজীবন কৌশলের উন্নতি সাধন করেন যাতে মানুষের বার্ধক্যগ্রস্থ হওয়া রোধ করা সম্ভব হয় (যা সেন্স নামে পরিচিত), এবং তিনি বিশ্বাস করেন যে মানুষের বার্ধক্যগ্রস্থ হওয়া বন্ধ করার প্রস্তাবিত প্রকল্প হয়ত আগামি দুই বা তিন দশকের মধ্যেই বাস্তবায়ন হবে । দৈহিক আঘাতের মৃত্তু বাদে বার্ধক্যের অনুপস্থিতিতে মানুষ জৈবিকভাবে অমরত্ব লাভ করবে ; যদিও , মাইন্ড আপলোডিং এই সমস্যার সমাধান করতে পারে।
কুলখানি

কুলখানি উপমহাদেশের মুসলিমদের মধ্যে প্রচলিত একটি প্রথা। কোনো ব্যক্তি মারা যাওয়ার চতুর্থ দিন কুলখানির আয়োজন করা হয়।
স্থানভেদে কুলখানি পালনের নিয়মে ভিন্নতা লক্ষ্য করা যায়। তবে সাধারণত এদিন মৃত্যের কবর জিয়ারত, মৃতের সওয়াবের উদ্দেশ্যে মিলাদ মাহফিল, কুরআন খতম ও গরিবদের মধ্যে খাবার বিতরণ করা হয়। চট্টগ্রামে কুলখানি উপলক্ষে সচ্ছল পরিবারের পক্ষ থেকে মেজবানের আয়োজন করার রীতি রয়েছে।
সূরা হাজ্জ্ব

সুরা আল হাজ্জ্ব (, "তীর্থযাত্রা, হজ্জ") কুরআনের ২২তম সূরা। সূরাটির মাক্কী সূরা ও মাদানী সূরা হওয়ার ব্যাপারে মতভেদ রয়েছে। সঠিক মত হল এর কিছু অংশ মাক্কী ও কিছু মাদানী -এ কথা বলেছেন কুরতবী। (ফাতহুল কাদীর) আর এটি কুরআনের এমন একটি সূরা যাতে তেলাঅতের দুটি সিজদাহ রয়েছে। এর আয়াত সংখ্যা ৭৮। সুরাটি মূলত মুসলমানদের অবশ্য পালনীয় ধর্মীয় কর্ম হাজ্জ্ব এবং হাজ্জ্ব সংক্রান্ত দিকটি বেশি উম্মচিত হয়েছে।
চতুর্থ রুকূ’র দ্বিতীয় আয়াত থেকে এই সূরার নাম গৃহীত হয়েছে।
সূরা হাজ্জ্ব নামকরণ করা হয়েছে এই সূরার ২৭তম আয়াত থেকে, যেখানে আল্লাহ তাআলা হজের আদেশ দিয়েছেন।
এই সূরাটি মক্কায় নাযিল না মদীনায় নাযিল, সে সম্পর্কে তাফসীরবিদগণ ভিন্ন ভিন্ন মত পোষণ করেন। ইবনে আব্বাস রাদিয়াল্লাহু আনহুমা থেকেই উভয় প্রকার রেওয়ায়েত বর্ণিত আছে। অধিকসংখ্যক তাফসীরবিদগণ বলেনঃ এই সূরাটি মিশ্র। এতে মক্কায় নাযিল ও মদীনায় নাযিল উভয় প্রকার আয়াতের সমাবেশ ঘটেছে। কুরতুবী এই উক্তিকেই বিশুদ্ধতম আখ্যা দিয়েছেন। কোন কোন মুফাসসির এই সূরার কতিপয় বৈচিত্ৰ্য উল্লেখ করে বলেনঃ এর কিছু আয়াত রাতে, কিছু দিনে, কিছু সফরে, কিছু গৃহে অবস্থানকালে, কিছু মক্কায়, কিছু মদীনায় এবং কিছু যুদ্ধাবস্থায় ও কিছু শান্তিকালে নাযিল হয়েছে। এছাড়া এর কিছু আয়াত রহিতকারী, কিছু আয়াত রহিত এবং কিছু মুহকাম তথা সুস্পষ্ট ও কিছু মুতাশাবিহু তথা অস্পষ্ট। সূরাটিতে আয়াত নাযিলের সব প্রকারই
টিবৌচাইনা লেপিডোটা

টিবৌচাইনা লেপিডোটা (দ্বিপদ নাম:Tibouchina lepidota) হচ্ছে ১৮৭১ সালে বর্ণিত "টিবৌচাইনা" গণের একটি উদ্ভিদ। এটি ছোট আকারের পূষ্প ধারণকারী বৃক্ষ। এটা প্রকৃতপক্ষে দক্ষিণ আমেরিকার আদি বাসিন্দা। হেমন্তে এটার ফুল গাঢ় নীল বেগুনী থেকে শুরু করে হালকা গোলাপী বেগুনাভ রঙের হয়ে থাকে।
গাছটি কে নিজের ইচ্ছেমত ছেটে নানা আকৃতি দেয়া যায় বাগানের চাহিদা অনুযায়ী। এটা অস্ট্রেলিয়াতে রাস্তার ধারে সারিবদ্ধ ভাবে লাগানো থাকে, খুব বেশি যত্ন লাগে না। উপউষ্ণমণ্ডলীয় জলবাযুভাবাপন্ন এলাকায় শীতকালেও চিরহরিৎ থাকে। বৃক্ষটি তুষারপাত সহ্য করতে পারে না।
অর্থনীতিতে নোবেল স্মারক পুরস্কার

অর্থনীতিতে নোবেল স্মারক পুরস্কার (দাপ্তরিকভাবে আলফ্রেড নোবেল স্মৃতি রক্ষার্থে অর্থনীতিতে ভেরিজ রিক্সবাঙ্ক পুরস্কার, ), সাধারণত (কিন্তু ভ্রান্তভাবে)
অর্থনীতিতে নোবেল পুরস্কার হিসাবে উল্লেখিত, এবং "নোবেল পুরস্কার বিভাগ" হিসাবে নোবেল ফাউন্ডেশন দ্বারা বিবেচিত যা ট্রেডনাম "নোবেল পুরস্কার"-এর মালিক, অর্থনীতির ক্ষেত্রে অসামান্য অবদানের জন্য একটি পুরস্কার, এবং সাধারণত উক্ত ক্ষেত্রের জন্য সবচেয়ে মর্যাদাপূর্ণ পুরস্কার হিসাবে গণ্য করা হয়।
পুরস্কারের সরকারি সুইডীয় নাম "Sveriges riksbanks pris i ekonomisk vetenskap till Alfred Nobels minne"। এর অনুবাদে ১৯৬৯ সাল থেকে ভিন্নতা থেকে যায়:
কঙ্কগ্রামভুক্তি

কঙ্কগ্রামভুক্তি ছিল প্রাচীন ও মধ্যযুগীয় পশ্চিমবঙ্গের একটি অঞ্চল। পশ্চিমবঙ্গের বীরভূম, বর্ধমান ও মুর্শিদাবাদ জেলার অংশবিশেষে এই অঞ্চল প্রসারিত ছিল।
গুপ্ত যুগে রাঢ় অঞ্চল বিভিন্ন ছোটো ছোটো অঞ্চলে বিভক্ত ছিল। যেমন—কঙ্কগ্রামভুক্তি, বর্ধমানভুক্তি ও দণ্ডভুক্তি। হুগলি নদীর তীরবর্তী অঞ্চলটি কঙ্কগ্রামভুক্তি নামে পরিচিত ছিল।